Интервью: Туризм соҳасини ривожлантириш борасида – UFQ\nИнтервью: Туризм соҳасини ривожлантириш борасида\nTOPICS:EXPO TOUR GROUPички турзимтурпоераторлар\n02.04.2018 | 84\nБугунги интервью Ўзбекистонда туризм соҳасида шуғуланувчи кичик саёҳлик агентликлари хусусида бўлади. Суҳбатдошимиз эса, ушбу соҳада мувоффақиятли равишда яқиндагина ўзининг мустақил фаолиятини бошлаган “EXPO TOUR GROUP” компанияси таъсисчиси ва директори Эсмеральда Абляева бўладилар.\nUfq.uz: Ассалому алайкум Эсмеральдахоним. Бизнинг саволларимизга жавоб бериш учун розилик билдирганингиз учун Сизга ўз ташаккуримизни изҳор қиламиз. Такаллуфни қисқароқ қилиб, келинг дастлабки саволга ўтсак.\nАвваоло ўзингизнинг саёҳлик компаниянгиз вазифаси хақида қисқача маълумот бериб ўтсангиз. Фаолиятингиз нималардан иборат?\nЭсмеральда Абляева: Менинг – “EXPO TOUR GROUP” компаниям, туризм бозорига кириб келганига эндигина бир йил бўлди. Ўзим эса, шу пайтга қадар “Expocontact” МЧЖ таркибида, халқаро алоқалар бўйича топ-менежер вазифасида бу борадаги тажрибамни ошириб келганман. Компаниямнинг ўзига хос асосий фаолияти –бу халқаро кўргазмалар, анжуманлар, бизнес турлар ташкил этиш орқали, ўзбек ва хорижий ишбилармон доиралари ўртасида кўприк яратишдан иборат. Мижозларимизга хорижий тадбирларга бориши учун сафарларини осон ва қулай тарзда ташкил этамиз, керакли ҳужжатларни тайёрлаб ва тўплаб берамиз, кўргазмаларда иштирок этувчи компаниялар бўйича маркетинг тадқиқотларини ўтказамиз, потенциал ҳамкорларнинг рўйхатини тузиб берамиз, B2B (“Business to business”) давомида улар билан учрашувлар тайинлаймиз. Бир сўз билан тушунтирадиган бўлсам, биз мижозларимиз учун консультатив- аҳборот бериш орқали, уларни қўллаб- қувватлаш билан шуғулланамиз.\nUfq.uz: Тушунрали. Туриндустрия соҳасида сиз кўплаб сайёҳлик ривожланган мамлакатларга ташриф буюрган экансиз. Шунингдек, солиштириш учун биздаги ички туризмнинг ҳақиқий ҳолатини бевосита баҳолашингиз ҳам мумкин. Айтингчи, бугун мамлакатимиз туроператорлари қандай муаммоларга дуч келмоқда?\nЭсмеральда Абляева: Бугунги кунда Ўзбекистонда туризмни ривожлантириш учун жуда кўп ишлар амалга оширилмоқда. Ва бу ажойиб.\nАлбатта, кўпчилик биладики, туризм соҳасида қабул қилиш ва жўнатиш деган тушунчалар мавжуд. Агар биз сайёҳатга жўнатиш муаммолари хақида гапирадиган бўлсак, худди театрга кириш “гардероб” хонасидан бошлангани каби, хорижга жўнатиш, визаларни олишдан бошланади. Афсуски, ҳозирги кунда виза олиш билан мутлақо тушунарсиз ҳолат юзага келиб қолган, яъни феврал ойининг ўрталарида элчихона (масалан, Италия элчихонаси) рўйхатига ёзилиш учун барча ўринлар аллақачон май-июнга қадар банд қилинган.\nКейинги вазият, ташқи туризмга салбий таъсир қилаётган – бу чипта нархи масаласидир. Менинг компаниям ўзига хос хусусиятларини ҳисобга олган ҳолда – деярли ҳар доим мижозимизга имтиёзли саёҳатни таклиф қилиб келади, бу эса ўз навбатида қабул қилувчи мезбон тарафнинг маблағлари ҳисобидан маълум харажатлар қопланади деганидир, масалан, кўргазма кунлари давомида бепул турар жой билан таъминлаш шулар жумласидандир. Бу ҳолатда ҳам, мижознинг Ўзбекистондан туриб сафарга чиқиши Қозоғистонга нисбатан қимматроқ.\nМенга ички туризм ҳақида гапириш бироз қийин, чунки мен бу фаолият билан мустақил равишда эндигина фаолиятимни ривожлантиришни бошлаяпман. Аммо, кўпчиликда бўлгани каби, бошқа мамлакатлардан қариндошларим ва дўстларим меникига ҳам ташриф буюриб туришади. Уларнинг таасуротларидан келиб чиқиб, ички турзим юзасидан айтишим мумкинки, улар учун Ўзбекистонга сафар ҳар доим катта қувонч келтиради. Гўзал тарихий масканлар таркиби, мўжизакор таомларига эга бўлган ошхонаси, ажойиб ва самимий инсонлар. Менинг меҳмонларимни кўпчилиги кўчаларимизнинг, йўл бўйларининг тозалигини гаприб, хатто энг чекка қишлоқларида ҳам тозалик риоя этилишини кўрганларида ўз хайратларини яширишмаган пайти бўлган.\nМалайзиядан ташриф буюрган дугоналарим томонидан менга билдиришган иккита ноқулайлик жиҳатларни таъкидлаб ўтишим мумкин, биринчиси, бу жамоат жойларида (савдо-кўнгилочар марказлари, вокзал, кафе) намоз ўқиш учун хоналарнинг йўқлиги ва иккинчиси, афсуски, хожатхонларимиз.\nАйниқса, мен аэропортдаги вазиятни алоҳида эътироф этиб ўтмоқчиман. Ўтган ҳафта Москвада яшовчи опамни аэропортдан кутиб олдим. У 30 дақиқа давомида, қийналмасдан ва жуда мамнун холатда чиқиб келди (кулимсирайди).\nUfq.uz: Амалий тажрибангиздан келиб чиқиб, бугун турфирмалар очиш учун қандай кераксиз тўсиқларни олиб ташлаш керак деб ҳисоблайсиз?\nЭсмеральда Абляева: Саёҳат агентлигининг (турагентлик) очилишига тўсқинликлар хақида бирор нарса дея олмайман. Чунки, мен ўз компаниямни ташкил этиш давомида ҳаммаси шаффоф ва қулай бўлган эди. Қисқаси, ҳеч қандай тўсиқларга дуч келмадим ва кузатмадим.\nUfq.uz: Оҳирги савол. Туризм билан шуғулланишни бошламоқчи ёки шу соҳада ўз ишини ташкил этишни истаганлар учун нималарни тавсия эта оласиз?\nЭсмеральда Абляева: Сайёҳлик агентликлари очиш учун тавсиялар хақида, очиғи мен бирор кимга тавсия бериш ёки бермасликни билмайман. Бугун бозорда жуда кўп сайёҳлик компаниялари мавжуд ҳамда шу соҳадаги фаолият юритувчиларга маълумки, вазирликлар, йирик саноат корхоналари ва бошқа турли идорлар қошида бундай турдаги кичик фирмаларни очиш тенденцияси юзага келган. Шунинг учун, сайёҳлик агентлигини очишдан олдин ҳаммасини торозига солиб, ўлчаб, билиб олиш керак.\nМенинг фикримча, агар истак бўлса, уни амалга ошириш керак, лекин маълум бир захира билан ёки мижозлар базаси бўлиши ёки фақат сизда мавжуд бўлган аҳамиятли нарса бўлиши керак.\nҲозирда чиндан ҳам жиддий рақобат мавжуд ва оддийгина, шундай бориб фақатгина битта саёҳатлик фирмасини пойдеворсиз очиш, бу катта қалтисликка қўл уриш бўларди. Бироқ, таваккал қилмасдан туриб, ҳеч нарсага эришолмайсан ёки мувоффақият қозонолмайсан!-деган гаплар ҳам бор албатта (кулимсирайди).\nUfq.uz: Қисқа ва мазмунли суҳбат учун миннатдормиз. Сиз билан келгусида албатта бу борадаги суҳбатимиз давом этади деган умиддамиз. Раҳмат.\nЭсмеральда Абляева: Арзимайди. Келгусидаги суҳбатимиз нисбатан кенгроқ ва долзарб бўлган масалалар юзасидан бўлишига албатта мен ҳам умидворман.\n(суҳбат рус тилида ўтказилди ва Ufq.uz томонидан ўзбек тилига таржима қилинди.


“Молиявий пирамида қурган” тадбиркор қўлга олинган « Ўзбекистон Халқ Ҳаракати\n“Молиявий пирамида қурган” тадбиркор қўлга олинган\n15 June 2016 - 17:21\n“Озодлик” радиосининг хабар беришича, Халқ орасида “Аҳмадбой” номи билан танилган чинозлик тадбиркор Аҳмад Турсунбоевнинг Тошкент вилояти Чиноз туманидаги офиси 15 май куни қора ниқобли махсус гурух томонидан ўраб олиниб, тадбиркорнинг ўзи қўлга олинган. Унга қарашли “Чиноз Авто Ҳамкор” фирмаси йилига камида 100 фоизлик дивиденд ваъдаси билан одамлардан омонат олиш билан шуғулланиб келгани тўғрисида хабар қилган эди.\nЎзини “Аҳмадбой Чиназский”, дея таништирадиган тардбиркор Аҳмад Турсунбоев чоршанба куни қўлга олингани тўғрисида Ўзбекистон ҳуқуқ-тартибот идораларидаги манба хабар қилган.\nМаълум бўлишича, 38 ёшли Аҳмад Турсунбоев катта миқдордаги товламачиликда айбланмоқда.\nМанбанинг айтишича¸ “Аҳмад Турсунбоевнинг уйи жойлашган Тошкент вилоятидаги Олмазор шаҳарчасини давлат автомобиль-патруль хизмати ходимлари куршаб олган ва Олмазор шаҳарчасига ҳозирда “ҳеч ким киритилмаяпти ва чиқарилмаяпти”.\nЧиноз туманидаги бошқа бир манбага кўра, туман ИИБ шахсий таркиби тўлалигича Аҳмадбойнинг уйини қуршаб олишга сафарбар қилинган.\nЯна бир манбанинг айтишича¸ “Аҳмадбой GM Uzbekistan билан боғлиқ текширувлар ортидан қўлга олинган”.\nАлишер Эргашев исмли юзернинг facebook тармоғида ëзишича¸ бир кун олдин Аҳмадбойнинг вакиллари “Тирик бўлса, пулларингизни қайтариб оласизлар¸ ўлиб кетса, уйига келиб болаларидан даъво қилмайсизлар”, деган гапни айтишган. Гап “дивиденд” эвазига Аҳмадбойга топширилган омонат пуллар ҳақида кетаяпти.\n100 фоизлик дивиденд васвасаси\nҚора маскалилар кўмагида қўлга олинган Аҳмад Турсунбоевга қарашли Тошкент вилояти Чиноз туманида жойлашган “Чиноз Авто Ҳамкор” фирмаси йилига камида 100 фоизлик дивиденд ваъдаси билан одамлардан омонат олиш билан шуғулланиб келган.\nАвтомобил савдосига ихтисослашганига қарамасдан банк хизматларини кўрсатган фирма “молиявий пирамидага” ўхшаса-да, пулини икки баробарга кўпайтириш тамасида бўлганлар сони кун сайин кўпайиб борган. Маълумотларга кўра, ўша пайтда омонатчиларнинг сони 40 мингга етган бўлиши мумкин.\nАсли чинозлик тадбиркор Аҳмад Турсунбоев бундан 2-3 йил аввал танила бошлади, дейди уни таниганлар. Чинозликлар халқ орасида “Аҳмадбой”, дея танилган 38 ёшли тадбиркор автомобиллар савдоси билан шуғулланишдан аввал қассоблик қилар эди, дея билдиришди.\n“Икки йилча аввал машина сотиш билан шуғуллана бошлади. Кейин одамлардан 200 фоизгача йиллик фойда ваъдаси билан пул ола бошлади. Фоизга ҳам қарз беради”, деган эди апрель ойида чинозликлардан бири.\nТошкент вилояти Чиноз тумани ҳокимиятининг тадбиркорларга лицензия бериш учун мутасаддиси Фарҳод Мустафоевнинг айтишича, Аҳмад Турсунбоевга қарашли фирма жорий йил бошроғида рўйхатга олинган.\n“Чиноз Авто Ҳамкор” фаолиятини бир неча ойдан бери кузатаётганини айтган тошкентлик тадбиркорнинг айтишича, бу ерда гап молиявий пирамида ҳақида кетяпти.\nОзодлик мухбирлари “Ахмадбой Чиназский” номли Facebook фойдаланувчиси билан кун давомида ёзишган. Микрофон орқали интервью беришни рад қилган суҳбатдош Аҳмадбой Турсунбоевга нисбатан илгари сурилаётган молиявий пирамида ясаганлик айбловларини мутлақо рад қилган.\nЛекин Ўзбекистон ҳуқуқ-тартибот идоралари Аҳмад Турсунбоевга қарашли “Чиноз Авто Ҳамкор” фирмаси фаолиятига шунча йилдан бери қизиқиш билдирмаётгани боис, гап қонунбузарлик ҳақида кетаётганини айтиб бўлмаслигини қайд этиш жоиз. “Ахмадбой Чиназский” номи остидаги Facebook фойдаланувчиси шу пайтгача ҳеч кимни алдамаганини айтган.\nТадбиркор Аҳмад Турсунбоев асли Чиноз туманининг Олмазор қўрғонида 1978 йилда туғилган. Бундан аввал қассоблик қилган, Тошкент Ҳайвонот боғига гўшт етказиб бериш билан ҳам шуғулланган. Facebook-даги “Ахмадбой Чиназский” саҳифасида Аҳмад Турсунбоев номига кўрсатган кўмаги учун Ўзбекистон ногиронлар жамияти ҳамда Чиноз тумани маданият ва спорт ишлари бўлими рарафидан тақдим этилган фахрий ёрлиқлар расми эълон қилинган.\n“Аҳмадбой” тўғрисида Интернетдаги Циклопедия ресурсида берилган маълумотда 38 ёшли тадбиркор “ўзбекистонлик меценат”, дея таърифланган. Бу маълумотда ҳам Аҳмад Турсунбоев тадбиркорлик фаолиятида 2010 йилдан бирданига жиддий ўсиш кузатила бошлаган.


Фарғоналик бойнинг қизи билан ёзишган 14...\nRepost хабарига кўра, 21 февраль куни Фарғонада меҳмонхона, банкет зали ва алкоголь маҳсулотлари билан савдо қилувчи қатор дўконлари, ресторани бор тадбиркор ҳамда унинг 11-синфда ўқийдиган ўғли 14 ёшли ўқувчини қаттиқ калтаклаган. Тадбиркор бунга қадар Жиноят кодексининг 97- ва 164-моддалари (қотиллик, босқинчилик) билан судланган.\nЎқувчининг калтакланишига унинг тадбиркорни қизи билан ёзишмалар орқали мулоқот қилгани сабаб бўлган. Жабрланувчи Фарғонадаги шошилинч тиббий ёрдамининг нейрожарроҳлик бўлимида даволанаётгани айтилади.\nҲолат юзасидан иш очилган, бироқ тергов жараёнлари ҳали бошланмаган.\nФарғона ўқувчи тадбиркор калтакланди\nҲодиса 16/04, 18:07\nКалта пайпоқли ўқувчилар қайси мактабда текширилгани аён бўлди. ХТВ ҳолатни ўрганмоқда


Тўғрилик « Ўзбекистон Халқ Ҳаракати\n06 June 2014 - 19:34\nҲафта бошида Қўқондан қайтишимизда ибратли бир иш бўлди. Наманган постида одатдагидек ҳужжат текшируви бошланди. Ҳаммамиз кўрсатдик. Ўртанча қизим адашиб сингилчасининг пасапортини олволган экан. Очаётиб, сезиб қолди ва: “Узр, меники қолиб кетибди, бу синглимники”, деди. Мошинани бир четга ўтказишди.\nШахсини аниқлагунимизча камида тўрт соатлар кутасизлар, дейишди. Хуноб бўлганимдан кўнглимдан: “Индамай кўрсатаверганингда бўларди-ку…” деган ўй ўтди. Лекин айтмадим. Айтсам, ёлғонга ўргатиш бўлар эди, албатта. Ҳолбуки, уйда фақат рост гапиришга таълим берганман. Хуллас, мажбур, кутамиз энди…\nЧегара хонасига бориб аҳволни тушунтиришса, бошлиқ постдаги йигитга тилпон қилиб: “Қиз пасапортини ўзиники қилиб кўрсатдими?” деб сўрабди. Йигит у ёқдан: “Йўқ, адашиб синглисининг ҳужжатини олволганини айтди”, дебди.\nОллоҳга шукр, мен пешинни ўқиб олгунимча вақт кетди холос – бизни қўйиб юборишди.\nШундай қилиб, битта тўғрилик йўлимизни очиб юборди!


Гўзал намуна: Муҳаммад (с.а.в)да сабр, мулойимлик, чидамлилик\n08:53 / 10.12.2016\nМадина шаҳри, Ал-Масжид ан-Набави масжиди.\nРасулуллоҳ (с.а.в)да барча яхши сифат ва гўзал ахлоқ жамланган эди. Шунинг боис у зот (с.а.в) инсонлар учун намуна бўлишга энг ҳақли эдилар. Аллоҳ таоло пайғамбаримизни барча мусулмонларга намуна қилиб юборган.\nБу ҳақида Аллоҳ таоло Қуръони каримнинг “Аҳзоб” сураси 21-оятида бундай марҳамат қилган: “(Эй, иймон келтирганлар) сизлар учун Аллоҳ ва охират кунидан умидвор бўлган ҳамда Аллоҳни кўп ёд қилган кишилар учун Аллоҳнинг пайғамбарида гўзал намуна бордир”.\nҲар бир мусулмон бажараётган ишида пайғамбари (с.а.в)дан ибрат олиши лозим. Ибрат олиш эса у зотнинг хулқларига, сўзларига итоат қилишдир. Бу ҳақида пайғамбар (с.а.в): “Кимда ким пайғамбарга итоат этса, демак у Аллоҳга итоат этибди”, деганлар.\nИтоат қилишда у зотни кўриш ёки ҳамсуҳбат бўлиш шарт эмас.\nРасулуллоҳ (с.а.в) ҳаётдан риҳлат қилиб саҳобалардан оз сонлилари қолган эди. Шулардан Миқдод ибни Асвад (р.а)ни олдиларига бир киши келиб, кўзларига термилиб туриб: “Қандай ҳам бахтли кўзларки, бу иккала кўз Расулуллоҳ (с.а.в)ни кўрган, кошкийди биз ҳам сиз кўрган нарсани кўрганимизда”, деб Расулуллоҳ (с.а.в)ни ирода қилди.\nШунда Миқдод ибни Асвад (р.а) бу кишини гапига таажжубланиб дедилар: “Биласизми, Расулуллоҳ (с.а.в) шундай бир замонда дунёга келдиларки, жоҳилият авжига чиққан пайтда Аллоҳ таоло у зот а.с.ни Қуръон билан юборди, у пайтда ибодатнинг энг афзали буд-санамларга сиғиниш эди. Баъзи бир хонадонларда ўғил иймонга келган, аммо ота мушрик, баъзиларида эса аёл мусулмон, аммо фарзандлари мушрик ёки аксинча. Гап кўзда эмас, Аллоҳга шукр қилинг, чунки у зотни кўрмасдан туриб иймон келтириб турибсиз. Биласизми, пайғамбарни кўрган кўпгина кўзларни Аллоҳ таоло юз тубан жаҳаннамга мустаҳиқ қилди. Шунинг учун гап кўзда эмас, балки иймонда”, дедилар.\nУвайс Қароний ҳақларида ҳам Пайғамбар (с.а.в) жаннатийликни башорат беришларига сабаб, у зотни кўриб иймон келтиргандан кўра, кўрмасдан туриб иймон келтириш афзал эканини билганларидан эди. Бироқ бир замонда яшаган эдилар, бориб кўришсалар бўларди, аммо кўришмасаларда у зотга муҳаббатлари чексиз эди.\nУмуман олганда киши ўзга бир кимсага муҳаббат қўйиши учун маҳбубига нисбатан унда тўрт нарса сабаб бўлади.\n2. Ҳасаб, яъни хулқи атвори.\nБиз эътибор берадиган нарса шуки Аллоҳ таоло мазкур тўрт сифатнинг барчасини Пайғамбар (с.а.в)да жамлаб қўйган.\n1. Насабларини олий қилиб қўйди. Ўша замонда Макканинг энг мансабдорларидан бўлган Бани Ҳошим қабиласидан чиқдилар.\n2. Хулқларини олий қилиб қўйди. Ҳатто Ўзи Қуръони каримда: “(Эй, Муҳаммад (с.а.в.) Сиз буюк хулқ узрадирсиз”, деб таъриф берган.\n3. Жамолларини ҳам ҳуснларини ҳам чиройли қилган. Аслида ҳусн билан жамолнинг ўртасида фарқ бор. Ҳусн шундай нарсаки, инсон бир қарашда ақлини олиб ўзига ром қилишликдир. Кейинчалик кўп қарайвериш билан кўникиб, охири билинмай қолади. Масалан, Юсуф (а.с)нинг ҳуснлари. Жамол эса, киши аввал кўришда ҳайратланади, кейин унга яқин юрган сари муҳаббат ошиб, охири қараб тўймайдиган ҳолатга етиб бораверади. Пайғамбар (с.а.в)да ҳусн ҳам жамол ҳам мужассам эди. Кунларинг бирида Пайғамбар (с.а.в)нинг аёллари Юсуф (а.с) ҳақларида гаплашиб: “Юсуф (а.с) жуда ҳам чиройли бўлганларидан ҳатто маҳлиё бўлиб, аёллар тўғраётган сабзилари қолиб, қўлларини ҳам кесиб юборганларини сезмай қолган эканлар-а?”, деб айтиб ҳавасманд бўлишибди. Шунда Пайғамбар (с.а.в) у мажлисдан ташқарига чиқиб Аллоҳга “Эй Роббим, юзимдаги пардани мендан кўтаргин!”, деб сўраганларида Аллоҳ таоло Пайғамбар (с.а.в) юзларидаги 40 пардадан бирини кўтарди. У зот (с.а.в) қайтиб ичкарига киришлари билан Хадича (р.а)нинг кўзлари тушибоқ ҳушларидан кетиб йиқилдилар, чунки Пайғамбар (с.а.в)нинг чиройлари ақлини олиб қўйган эди. Кейин Аллоҳ яна пардани қайтариб юзларидаги чиройни тўсиб қўйди. Жамол ҳам берилган эди. Ҳар қандай одам аввал у зотга йўлиққанда ҳайбатларидан қўрқарди, кейин бўлса Пайғамбар (с.а.в)нинг юзларига қараб тўймайдиган бўлиб қоларди.\n4. Камолотлари ҳар жиҳатдан берилган эди. Илм-маърифатда, тақвода, ибодатда етук эдилар.\nПайғамбар (с.а.в) пурмаъно ва гўзал ҳикматлар билан хосланган эдилар. Араб лаҳжаларини яхши билар ва ҳар бир қабила аҳолисига улар лаҳжасида хитоб қилар, уларнинг тилларида сўзлар эдилар.\nУ зотни Аллоҳ таолонинг Ўзи ҳалимлик, чидамлилик, ўч олишга қодир бўлатуриб, кечириб юбориш, азиятга сабр қилиш сифатлари билан одоблантирган эди. Ҳар қандай ҳалим одамнинг ҳам гоҳо сабр косаси тўлиб, чидай олмай кетиш ҳоллари учраб туради. Бироқ Расулуллоҳ (с.а.в)га озор кучайгани сари у зотнинг сабрлари зиёда бўлиб борди, жоҳиллар жаҳолати кучайгани сари у зотнинг ҳалимликлари ошаверди.\nАллоҳ таоло барчамизни у зот (с.а.в)га содиқ уммат қилиб, суннатларига эргашиб, ахлоқларини ҳаётимизга татбиқ қилиб, жаннатда ўз қўлларидан кавсар сувини ичмоқлигимизни насиб этсин!\n“Мўйи Муборак” жоме масжиди имом-хатиби\nмаърифат иймон илм Ахлоқ\nИнсонларга яхшиликни ўргатувчи кишига самовот ва ер аҳли салавот айтиб туради


Туркия исломни таҳқирловчи видеоўйинлар сотувини тақиқламоқчи\n19:01 / 27.06.2017\nТуркия ҳукумати мамлакат ҳудудида Call of Duty, Guitar Hero ва Pac-Man каби ўйинлар сотувини тақиқламоқчи. Бунга уларнинг исломга ёвларча муносабатни шакллантириши сабаб қилиб кўрсатилган. Newsweek шу ҳақидаги хабари билан бўлишди.\nТуркия ёшлар ва спорт вазирлиги ходимларининг фикрича, бу ўйинлар қасддан исломофобия кўламини кенгайтириш ва ислом рамзларини булғашга йўналтирилган. Call of Duty'нинг баъзи сюжетларида ўйинчилар мусулмон террорчиларни ўлдириши керак бўлади. Guitar Hero III: Legends of Rock'да эса қаҳрамонлар араб тилида "Аллоҳ" сўзи ёзилган саҳнада сакрашади. Pac-Man персонажи эса таом ўрнига кичик нуқталарни истеъмол қилади ва арвоҳлар - "ниқобланган мусулмон аёллар" томонидан таъқиб қилинади.\n"Кўп ўйинларнинг мақсади - ислом тўғрисида одамларда нотўғри тасаввур ҳосил қилиш. Рақамли ўйинлар исломофобия кўламини кенгайтириш қуроли сифатида қўлланмоқда. Ўйинчилар кўпинча аскар ролида намоён бўлиб, ишлаб чиқарувчилар томонидан террорчи сифатида акс эттирилган мусулмонларни ўлдириб, очколарга эга бўлишади. Ўйинларнинг бош мақсади - одамларда исломга ёвларча муносабатни шакллантириш", - дейди Таълим, маданият ва тадқиқотлар комиссияси раҳбари Хусайф Йилмаз.


51- ҳудуд. Бу ўта махфий ҳудуд ва ҳатто дунё харитасига ҳам киритилмаган… - 9 Июня 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nВторник, 2019-06-25, 2:50 AM\nГлавная » 2019 » Июнь » 9 » 51- ҳудуд. Бу ўта махфий ҳудуд ва ҳатто дунё харитасига ҳам киритилмаган…\n51- ҳудуд. Бу ўта махфий ҳудуд ва ҳатто дунё харитасига ҳам киритилмаган…\nҲа, 51- ҳудуд ўта махфий дея тан олинган. Дунё харитасига ҳам киритилмаган. Аммо бу ерда қандай ҳодисалар содир бўлишини кўрсангиз, эшитсангиз, ҳайратдан ёқа ушлайсиз. Гувоҳларнинг гапига қараганда, 51- ҳудудда ўзга сайёраликларнинг жасадлари бор. Бу ҳудудга ҳеч ким яқинлаша олмайди. Ҳудуд ҳарбийлар тарафидан қўриқланади. 51- ҳудуд жойлашган жойда аҳоли яшаш пунктлари ҳам йўқ.\nУфологларнинг айтишича, бу ерда махфий тадқиқотлар олиб борилади. Лекин ер усти эмас, аксинча ер остида. Бош корпуснинг ўзи 14 та босқичдан иборат. Шу босқичлар ҳақида ҳам турли афсоналар тўқилган. Баъзиларнинг гувоҳлик беришига кўра, ҳудудда худди ўзга сайёраликларникига ўхшаш учар ликопчалар ишлаб чиқарилармиш.\nБу махфий база 1955 йили тоғлар ён бағрида бунёд этилган. База фаолиятига на журналистлар, на маҳаллий аҳоли вакиллари халал бера олади. Базага яқин боришнинг ўзи ҳаёт учун хавф туғдиради.\nАмерикалик олим Лазар худди шу ҳудудда ишлаган экан. Дунё аҳли бу олимдан ҳам ҳудуд фаолиятига оид кўплаб сирларни эшитишга эришган. Лазарнинг айтишича, уни бу ерга ойналари қорайтириб ташланган машинада олиб келишган. Шунинг учун атрофни кузатишга имкон топа олмаган. Лазар лабораторияда фаолият юритган. Лабораторияга кириш учун ҳам тўққизта дарвозадан ўтиларди. Унинг қўлига юзтага яқин материаллар, суратларга тўла жилдларни тутқазишган. Жилдларда махфий технология ҳақидаги маълумотлар, шу мавзудаги суратлар зоҳир эди.\nОлим лабораторияда ўзга сайёраликларнинг ҳаракатланишига оид тадқиқотларни олиб борган. Шу ерда ўзга сайёраликлар гравитация кучи ёрдамида ҳаракатланишига амин бўлди.\nЯна бир олим Юхэус эди. У Америка учувчилари учун учар тарелкаларда парвозни таъминловчи машғулот ускуналари яратиш билан шуғулланди. Яна бир гувоҳ Ханесси исмли мутахассис гапига кўра, 51- ҳудуднинг пастки қаватларига кириш мумкин эди. Лекин кирувчи одамнинг қўлида магнитли карточка бўлиши шарт эди. Кираётганда кўз суратлари автомат тарзда олиб қолинарди. Америка разведка бошқармаси вакилларидан бири Роуз яна бир ҳайратланарли маълумотни айтиб ўтганди. Унинг айтишига қараганда, Америка ҳукумати ўзга сайёраликлар билан ўзаро келишувга эришган. Бу ўтган асрнинг 40- йилларида содир бўлган. Келишувга биноан Асмерика тарафи ўзга сайёраликлар жойлашган манзилни сир тутади, улар 51- ҳудудда бемалол ўз фаолиятини давом эттираверади. Ердаги ишларга умуман аралашмайди.\nБахтга қарши ўзга сайёраликлар келишувга хиёнат қилишди. Одамлар устида турли илмий синовлар олиб бора бошлашди. Америкаликлар уларга қарши ҳеч қандай ҳаракат содир эта олишмади.\nКейинги пайтларда бу ҳудудни қатъий сир тутишнинг имкони бўлмаяпти. Гарчи Америка президентлари 51- ҳудудни сир тутиш зарурлигини қайта-қайта таъкидлашса-да, қизиқувчилар сони тобора ортиб боряпти.\nКатегория: DUNYO YANGILIKLARI / ДУНЁ ЯНГИЛИКЛАРИ | Просмотров: 74 | | Рейтинг: 0.0/0


Иброҳимбек Чақабоев Ўзбекистон Олий суди томонидан реабилитация қилинди\n27 Avgust 16:40 / Published in Жамият\nБосмачиларнинг лидери Иброҳимбек Чақабоев реабилитация қилинди\nОлий суд босмачилар ҳаракати лидери Иброҳимбек Чақабоевни отиб ташлади.\nЎзбекистон Олий суди 1920-1930 йилларда қатағон қилинган 115 кишини реабилитация қилди, жумладан замонавий Ўзбекистон, Тожикистон ва Афғонистон шимолидаги босмачилар жамоасининг этакчиси Иброҳимбек Чақабоев (Иброҳимбек). Бу ҳақда Олий суд матбуот хизмати хабар берди.\nСуд феврал ойида республика ишчи гуруҳидан тушган олтита жиноят ишини кўриб чиқди. У ўтган йилнинг октябр ойида «қатағон қурбонлари ҳаёти ва фаолиятини чуқур ўрганиш ва уларнинг хотирасини абадийлаштириш бўйича ишларни ташкил этиш» учун яратилган.\nБу ҳаракат вакилларининг йирик уюшган қуролли отрядлари совет матбуотида Басмачи деб юритилган. Бу қуролли тузилмалар аъзоларининг ўзлари мужоҳидлар, яъни жиҳод — мусулмонларнинг кофирларга, яъни мусулмонларга қарши муқаддас уруши иштирокчилари деб аташган.\nБасмач ҳаракати Шура-и-Ислом ва Шура-и Улема каби исломий ташкилотлар томонидан қўллаб-қувватланди.\nБасмачи курашининг тактикаси шундан иборат эдики, узоқ тоғли ва чўл ҳудудларида от босқинларини аҳоли зич жойлашган ҳудудларга айлантириш, болшевикларни, комиссарларни, совет ишчиларини ва улар Совет ҳокимияти тарафдорлари деб ҳисоблаганларни ўлдириш.\nСовет даврида босмачилар ҳақида «Осиё устидан бўрон» деб номланган филм суратга олинди.\n1931 йил 23-июнда Совет-Афғонистон чегарасини кесиб ўтмоқчи бўлганида Иброҳимбек қизил қўмондон Муқум Султонов отряди томонидан қўлга олинди. Иброҳимбекни Тошкентга кузатиб қўйишди, у эрда инқилобий суд олдига олиб келишди ва суд жараёни отилганидан сўнг дарҳол.\nАммо Иброҳимбек отрядининг кўплаб аъзолари вафотидан кейин мавжуд конституциявий тузумни ағдаришга қаратилган қуролли курашни давом эттирдилар.\nЎзбекистон Олий суди, реабилитация тўғрисидаги қарорида, Иброҳимбек ва бошқаларга қарши қўзғатилган жиноят ишларининг материаллари Халқ Комиссарлари Кенгаши ҳузуридаги ОГПУ «учликлари» томонидан кўриб чиқилганини таъкидлади. Ишлар бўйича суд ҳужжатлари ва ҳукмлар йуқ эди ва айбланувчиларнинг аксарияти отиб ўлдирилган ёки лагерларга қамалган.\nTagged under: басмач, РАҲБАР, РЕАБИЛИТАЦИЯ\nТиланчиларга кириш тақиқланади: ижтимоий тармоқлар фойдаланувчилари Tashkent City га кириш тўлови киритилганидан ғазабланмоқда\nЎзбекистонда туризм бўйича кадрлар тайёрлаш учун Таиланд коллежи очилади\nЖиззах: ҳарбий комплекс ишга топширилди.


19-08-2016 | 11:08\nZAMIN.UZ / Жамият / 19 Август 2016 года615\nФранцияда дунёдаги энг қиммат вилла сотувга қўйилди. Ниццадан узоқ бўлмаган Кап-Ферра ярим оролида жойлашган “Кедр” вилласи 2008 йилдаги нархдан икки баробар қимматроқ нархда сотувга қўйилган. Ҳозир вилла деярли 1 млрд еврога сотилмоқда. 2008 йилда эса 370 млн евро ва мебеллар учун қўшимча 19,5 млн евро нархда сотувга қўйилган эди.Ушбу вилла қачонлардир Бельгия қироли Леопольд II га қарашли эди. Биринчи жаҳон уруши йилларида вилладан ҳарбий госпиталь сифатида фойдаланилган. Ҳозир у расман тарихий ёдгорлик мақомига эга.2008 йилда виллани швейцариялик банкир Эдмонд Сафранинг беваси Лили Сафра сотувга қўйган эди. Ўша вақтлар матбуотда виллани россиялик миллиардерлардан бири рекорд нархга сотиб олмоқчи экани айтилганди. Бундан ташқари кўплаб харидорларнинг исмлари ва улар сотиб олмоқчи бўлган нарх ҳақида ёзилган бўлса-да, ушбу маълумотлар расман тасдиқланмаган. Ҳозир виллани Марнье-Лапостоллар оиласи сотувга қўйган.Манба: Кун.уз


10 Îêòÿáðü 2020 17:21 611\nКиберхавфсизлик маркази томонидан давлат органлари ва ташкилотларида ахборот ва киберхавфсизликни таъминлаш рейтинги аниқланди. Куни кеча 2020 йил III чораги бўйича мониторинг натижалари эълон қилинди.\nҚорақалпоғистон Республикаси, Тошкент шаҳри ва вилоятлар ҳокимликлари орасида Наманган вилояти ҳокимлиги энг юқори баллни тўплаб, мазкур рейтингда 87,8 балл билан биринчи ўринни эгаллади.\nБарча 116 та давлат ва хўжалик бошқаруви органлари ўртасида эса учинчи поғонадан жой олди.\nМониторингда давлат органларида ахборот коммуникация технологиялари соҳасини ривожлантиришдаги ташкилий масалалар - дастурлар, расмий сайтлар, техник тадбирлар, кадрлар тайёргарлиги ва бошқа тадбирлар, ахборот тизимлари - жорий этилган ахборот тизимлари ва ресурслари, маълумотлар базаси ахборот хавфсизлиги, инфратузилма - интернет, компьютерлаштириш, ахборотлаштиришни ривожлантириш масалалари бўйича амалга оширилган ишлар рейтингли баҳоланади ҳамда камчиликларни бартараф этиш бўйича тегишли тавсиялар бериб борилади.\nТаъкидлаш жоиз, жорий йил бириняи ярим йиллиги якунлари бўйича вилоят ҳокимлиги кўрсаткичи 83,9 фоизни ташкил этиб, ҳокимият органлари ўртасида 1-ўрин, давлат ва хўжалик бошқаруви органлари ўртасида 4-ўриндан жой олганди.


Ўзбекистонда COVID-19 пандемия вақтида Интернет тезлиги яна кўтарилди — Review.uz\nЎзбекистонда интернет тезлиги 8 фоизга, мобиль интернет тезлиги 16 фоизга кўтарилган.\n2020 йил июннинг иккинчи ярими ҳолатига кўра, “Ookla” компанияси Speedtest.net сервиси “COVID-19” Интернет глобал суръатига таъсири”ни эълон қилди. Натижалардан кўриниб турибдики, Ўзбекистонда Интернет тезлиги 8 фоизга (Fixed Speed Change), мобил интернет тезлиги эса 16 фоизга (Mobile Speed Change) кўтарилган.\nЖаҳон миқёсида “COVID-19” пандемияси шароитида июнь ҳолатига интернет тезлиги (Fixed Speed Change) 2 фоизга, глобал мобил интернет тезлиги (Mobile Speed Change) эса дунё бўйлаб 8 фоизга кўтарилган.\nЎзбекистонда интернет тезлиги эса, 8 фоизга (Fixed Speed Change), мобиль интернет тезлиги Mobile Speed Change) эса 16 фоизга кўтарилган.\nТаъкидлаш керакки, Ўзбекистонда охирги бир йилда интернет тезлиги бўйича ижобий ўзгаришлар амалга оширилди. Таҳлилларга кўра интернет тезлиги қарийб 2,3 бароварга ўсган. 2019 йил март ҳолатига кўра 11,62 Мбит/с. бўлган бўлса, 2020 йил 1 июнь ҳолатига кўра 26,77 Мбит/с. ни ташкил этди. 2020 йил 15 июнь ҳолатига кўра эса Ўзбекистонда интернет тезлиги 27,59 Мбит/с. гача кўтарилди.


“Ведомости”: “АвтоВАЗ” бир ой автомобиллар ишлаб чиқармайди\n09:46 / 07.12.2015\n“АвтоВАЗ” компанияси Янги йил таътилларигача автомобиллар ишлаб чиқаришни тўхтатади, деб хабар бермоқда компанияга яқин икки киши ва икки етказиб берувчига иқтибос келтирган ҳолда “Ведомости” газетаси.\nТаъкидланишича, Тольяттидаги заводда барча конвейерлар 18 декабрдан 18 январгача тўхтатиб қўйилади, бироқ одамлар ишга боришни давом эттираверишади. Газета суҳбатдошларининг айтишича, ишчилар ишлаб чиқаришни оптималлаштириш билан шуғулланишади. Ижевскдаги завод 28 декабрдан 18 январгача ишламайди. УАЗ автомобиллари 31 декабрдан 2016 йилнинг 1 февралигача ишлаб чиқарилмайди.\nМанбаларнинг айтишича, ишлаб чиқариш тўхтатилиши мажбурий чора ҳисобланади. Бу қарор компания паст талаб даражасида заводларда автомобилларни захиралаб қўя олмаслиги билан тушунтирилмоқда. Ҳозирча расмий буйруқлар берилмаган, бироқ бундай буйруқлар 7 декабрда пайдо бўлиши мумкин. 15 декабрда бошланиши керак бўлган Lada Xray модели ишлаб чиқарилиши кўчирилмади. Нашр бу борада компания вакилидан изоҳ ололмади.\nАввалроқ компания инқироз туфайли ишлаб чиқаришни қисқартириш ва тўлиқ бўлмаган ишчи ҳафта киритишни режалаштираётгани маълум қилинганди.


Ўзбекистонда тўлиқ чет тилларида эфирга узатиладиган янги телеканаллар ишга туширилади - Zamin.uz\nЎзбекистонда тўлиқ чет тилларида эфирга узатиладиган янги теле ва радиоканаллар ишга туширилади. Бу ҳақда Шавкат Мирзиёев раислигида ўтказилган чет тилларини янада ривожлантиришга бағишланган видеоселектор йиғилишида маълум қилинди, дея хабар қилмоқда «Дарё».\nУмаров, Содиқов икки ой муддатда хорижий мутахассисларни жалб қилган ҳолда жойлардаги 128 та IT-марказларда ёшларни чет тилларига онлайн ўргатиш курсларини йўлга қўйсин. Бунда, тил ўрганиш харажатларининг бир қисми Ёшлар жамғармаси ҳисобидан қоплаб берилади», – деди Шавкат Мирзиёев. «Замин» янгиликларини «Вконтакти»да кузатиб боринг\nЯнгиликлар » Маданият » Ўзбекистонда тўлиқ чет тилларида эфирга узатиладиган янги телеканаллар ишга туширилади


5 йил аввал йўқолган канадалик Амазонка жунглиларидан топилди\n22:38 / 09.02.2017\n39 ёшли Антон Пилипа исмли канадалик 2012 йилда Ванкувердаги уйидан йўқолиб қолгандан кейин Амазонка жунглиларидан соғ-омон топилган. У бу вақт ичида 2 та қитъани кесиб ўтиб, АҚШ, Мексика, Гватемала, Коста-Рика, Панама, Колумбия, Венесуэла, Аргентина ва Бразилияда бўлишга улгурган.\nЭркакнинг оиласи улар билан Бразилия полицияси боғланмагунча, унинг 2016 йил декабригача қаердалиги ҳақида ҳеч қандай ахборотга эга бўлмаган. Бунга эса Антоннинг аёл полициячи билан танишиб қолгани қисман кўмак берган. Антонни ўз қарамоғига олган бразилиялик аёл полициячининг айтишича, Антоннинг ёнида на пули, на ҳужжатлари бўлган. Аёл уни шифохонага олиб борган, бироқ Антон у ердан қочиб кетган. Кейинроқ канадалик ушланиб, унинг шахси ўрнатилган.\nБразилия ҳукумати Антоннинг оиласи билан боғланган. Антоннинг акаси Стефаннинг айтишича, у анчада вақтдан бери шизофрения касаллигидан азият чекиб келган. Антоннинг миясига Буэнос-Айресдаги Миллий кутубхонага бориш ғояси ўрнашиб қолган.\nКанадалик Амазонка Антон Пилипа\nАмазонка ўрмонларида қароқчилардан қочган америкалик оила топилди


Адлия вазирлигида иш вақти тугагач, компьютерлар ўчирилмоқда. Нега? - zarnews.uz\nАдлия вазирлигида иш вақти тугагач, компьютерлар ўчирилмоқда. Нега?\nМеҳнат қонунчилиги, хусусан, иш режими юзасидан меъёрлар йиллар давомидаги чуқур илмий ва амалий тадқиқотлар асосида инсон эҳтиёжи ва имкониятларидан келиб чиқиб шаклланиб келган. Қолаверса, меҳнат қонунчилиги соҳасида юқори стандартларнинг амал қилиши бирдек миллионлаган ишчи ва меҳнатчиларнинг ҳаётига таъсир қилади, деб ёзмоқда Адлия вазирлиги.\nШундай бўлса-да, кўплаб мамлакатларда, жумладан, хусусий ташкилотларда узоқ иш режимларида ишлаш муаммоси мавжуд. Ҳаммага маълум, Япония, Жанубий Корея, МДҲ давлатлари ва бошқаларда шу каби муаммолар инсонлар ҳаётига салбий таъсир қилаётгани юзасидан кўплаб маълумотлар ва изланишлар бор. Ўзбекистонда ҳам иш вақти муаммоси мавжудлиги сир эмас, албатта.\nКузатишларга кўра, ортиқча ишлаш қисқа муддатли режалар учун қандайдир хизмат қилса ҳам, юқори натижали самарали меҳнат ва сермазмун ҳаёт фаолиятини йўлга қўйиш йўлида, шунингдек, катта стратегик мақсадлар учун салбий таъсир кўрсатади. Хусусан:\n► ходимларнинг меҳнат унумдорлиги пасайишига;\n► иш вақтининг нотўғри режалаштирилишига;\n► энергия ресурсларнинг ортиқча сарф бўлишига;\n► ходимнинг оилавий муаммоларга дуч келишига ва ижтимоий кўникмаларига салбий таъсир қилишига олиб келади.\nҲозирда вазирликда кадрлар билан ишлашнинг замонавий KPI тизими асосида иш ташкил этилиб, ҳар бир ходимнинг меҳнат самарадорлиги индивидуал равишда баҳолаб борилмоқда. Бу ҳам ўз навбатида, иш жараёнига ижобий таъсир кўрсатмоқда.


Йўқолган ёки ўғирланган Xiaomi смартфонларини топиш имконлари кўпаймоқда (+видео) - Terabayt.Uz\nMIUI 12.5 график қобиқ талқинининг сўнгги бета-версиясида хавфсизлик бўйича янги функция пайдо бўлди. Фойдаланувчи ўз смартфонини йўқотиб ёки ўғирлатиб қўйса, ушбу функция ёрдамида топиши осонроқ кечади.\nЯнги опциянинг моҳияти шундан иборатки, фойдаланувчи смартфонни график калит орқали ўчириш функциясини блоклаб қўйиши мумкин. Шундай қилиб қўйилса, уни ўғирлаган ёки топиб олган киши график калитни чизиш орқали қурилмани ўчира олмайди. График калитни бешта уринишда бузиш мумкинлигини ҳисобга олсак, бу яхши ечимдир.\nШу тариқа, токи аккумуляторининг қуввати тугаб, смартфон ўзи ўчиб қолмагунича Xiaomi Cloud сервиси орқали уни излаб топиш имкони сақланиб қолади.\nХавфсизлик созламаларидаги янги функция GIF-тасвирга айлантирилган қуйидаги қисқа видеода кўрсатилган:\nУшбу опция Хитой ҳудудидаги смартфонларга тақдим этилган MIUI 12.5 график қобиғининг 21.6.21 рақамли тест жамланмасида аллақачон ишламоқда. Уни смартфоннинг хавфсизлик созламалари менюси орқали фаоллаштириш мумкин.\nMIUI 13 талқини билан мазкур опция барча Xiaomi смартфонларига тарқатилиши кутилмоқда. Унинг қачон чиқиши маълум бўлган, компания аллақачон иловаларни ушбу график қобиқ талқинига мослаштира бошлаган. Қадоқданоқ MIUI 13 прошивкаси билан чиқувчи илк смартфон – Xiaomi Mi Mix 4 сертификатланган ва хусусиятлари ошкор бўлган.\nЎҚИНГ: MIUI 13 прошивкасини олувчи 80 хилдаги Xiaomi, Redmi, Poco ва Black Shark смартфонлари рўйхати\n#Redmi #Smartfon #Xiaomi #Android смартфон #график калит #кибер хавфсизлик #прошивка #смартфонлар #хавфсизлик #POCOPHONE #Xiaomi Pocophone #Xiaomi Poco #глобал прошивка #график қобиқ


Ташкилот тўғрисида маълумот Электрон почта: zamin-pensiya@ZAMINPF.pf.mf.uz Телефон: 72 226 55 76 Почта манзили: Жиззах вилояти, Зомин тумани, А.Саттаров кўчаси, 2-уй Интернетдаги манзил: https://vacancy.argos.uz/ Мурожаат учун\n72 226 13 21\nБоғланиш учун маълумотлар Жиззах вилояти, Зомин тумани\nТашкилот: Бюджетдан ташқари пенсия жамғармаси Зомин тумани бўлими Қўшимча ҳақ: Кўзда тутилмаган\nТашкилий тузилма: Бюджетдан ташқари Пенсия жамғармаси Зомин туман бўлими Ставка: Тўлиқ\nТуман: Жиззах вилояти, Зомин тумани Ҳужжатларни қабул қилиш: 10.06.2021 дан 19.06.2021 гача\n1. Бюджетдан ташқари Пенсия жамғармаси Зомин туман бўлими пенсия ва нафақалар тайинлаш масалаларига оид фаолиятини таҳлил қилади, камчилик ва хатоларни аниқлайди ва уларни бартараф этиш бўйича таклифларни раҳбариятга тақдим қилади; 2. Аҳоли ўртасида пенсия қонунчилиги буйича кенг миқёсида тушунтириш ишларини олиб боришда иштирок этади; 3. Зомин туман бўлими томонидан “Фуқароларнинг давлат пенсия таъминоти тўғрисида”ги қонуннинг 10-,11-,12-моддалари бўйича имтиёзли шартларда тайинланган ёки тайинлаш рад этилган пенсия ишларига белгиланган тартибда хулоса расмийлаштиради; 4. Пенсияларни тайинлаш ва қайта ҳисоблашда янги ва илғор иш услубларини ишлаб чиқиш ва жорий қилиш бўйича раҳбариятга таклифлар киритади; 5. “ПК” пенсия дастурида ўзига бириктирилган роль (логин, парол ёки электрон рақамли имзо) бўйича барча операцияларга шахсан жавоб беради; 6. Молия вазирлигининг “Outlook” электрон ҳужжат алмашинув тизими орқали юборилган топшириқлари ўз вақтида ижросини таъминлайди; 7. Пенсия масалалари бўйича фуқароларни қабул қилади; 8. Фуқаролардан келган ариза, шикоят ва таклифлар ҳамда корхона, ташкилот, муассасалардан келиб тушган хатлар, ишонч телефонларига қилинган мурожаатларни қонунчиликда белгиланган муддатларда ижросини таъминлайди; 9. Зомин туман бўлими томонидан пенсия ва ижтимоий нафақаларни тайинлаш, қайта ҳисоблаш бўйича топширилган ҳисоботларни таҳлил қилади.\nПенсия ва нафақаларни тайинлаш гуруҳи 1-тоифали инспектори 1. Ўзига бириктирилган худудда (учаскада) ги фуқароларнинг пенсия, ижтимоий нафақа ва бир марталик тўловларни тайинлаш ва қайта хисоблаш масаласидаги аризаларни гуруҳ рахбари топшириғига асосан белгиланган тартибда кўриб чиқиб расмийлаштиради ҳамда ўз муддатида комиссияга тақдим етади. 2. Пенсия ишига оид тақдим этилган хужжатларнинг тўғри ва асосли эканлигини текширади. 3. Пенсия ишига оид тақдим этилган хужжатлар асосида амалдаги қонунчилик асосида меҳнат стажи давомийлиги бўйича белгиланган тартибда ўртача бир ойлик иш хақи ва пенсия миқдорини хисоблайди, пенсия тайинлаш ёки асоси кўрсатилган ҳолда пенсия тайинлашни рад этиш хақидаги қарор лойихасини тайёрлайди. 4. Ўзига бириктирилган худудда (учаскада) ги фуқароларга пенсия тайинлаш ва қайта хисоблашни белгиланган тартибда тўғри амалга оширишни таъминлайди. 5. Ўзига бириктирилган худудда (учаскада) ги фуқароларни ижтимой нафақалар миқдорини ва муддатини белгиланган тартибда аниқлайди. 6. Ўзбекистон Республикаси Президенти Фармонлари ёки қўшимча тақдим этилган хужжатлар асосида пенсия ва нафақа миқдорларини қайта хисоблайди. 7. Тасдиқланган пенсия ва нафақа ишларининг тўлов хужжатларини расмийлаштириш учун тўлов гурухига топширади ва тўловга берилган ишларни рўйхатга олиш ишларини юритади. 8. Пенсия гувоҳномалари ва пенсия миқдори тўғрисидаги маълумотларни амалдаги меъёрий ҳужжатларга асосан тайёрлайди. 9. Бўлимдаги мавжуд пенсия ишларини қайта кўрикдан ўтказишда иштирок этади, қайта кўрик вақтида амалдаги қонунчиликда белгиланган тартибга зид равишда тайинланган ёки пенсия ишида хато ва камчиликлар аниқланган холатларда бўлим бошлиғига билдиришнома тайёрлайди ва бўлим бошлиғи кўрсатмасига асосан хато ва камчиликларни бартараф этилишини таъминлайди. 10. Боқувчисини йўқотганлик пенсияси олувчи болаларнинг ўқиётганлиги тўғрисида маълумотномани белгиланган тартибда талаб қилиб олади ва тайинлаш муддатини назорат қилади. 11. Кўчиб кетган пенсионерларнинг ҳамда муддати тугаган пенсия ишларини ҳисобдан чиқариш ва тўловдан тўхтатиш учун тўлов гурухига пенсия иши билан бирга кузатув хатини тайёрлаб беради . 12. Фуқароларга корхона ва ташкилотларнинг вакилларига пенсия ва ижтимоий нафақа тайинлаш учун зарур бўлган хужжатлар расмийлаштириш борасида гуруҳ раҳбари топшириғи асосида маслахатлар беради. Хизмат кўрсатаётган алоқа бўлими худудида жойлашган махалла фуқаролар йиғинларида гуруҳ иш режаси асосида пенсионерлар билан пенсия таъминотига оид масалаларда сухбатлар ўтказади. 13. Гурух раҳбарининг топшириғи асосида республика ёки бошқа давлатларнинг ижтимоий нафақа тайинлаш масаласидаги сўровномаларга жавоблар тайёрлайди. Шу масалада уларга юбориладиган сўровномаларни тайёрлайди ва раҳбариятга тақдим этади. 14. Пенсия ва нафақа тайинлаш комиссиянинг қарорига асосан тақдим этилган хужжатнинг асослилигини текшириш максадида давлат архиви ёки ташкилотларга сўровлар юборади ёки жойига чиқиб текширади. 15. Гуруҳ иш режасига асосан аҳоли ўртасида амалдаги қонунчилигини тарғиб этиш ва тушунтириш ишларини олиб боради. 16. Гуруҳ раҳбари топшириғига асосан фуқароларнинг пенсия ва ижтимоий нафақа тайинлашга оид ариза ва хатларига жавоб тайёрлайди ва раҳбариятга тақдим этади. 17. Ўзига бириктирилган худудда (учаскада) ги фуқаролар тамонидан тақдим этилган пенсия ишидаги пенсияга оид хужжатларнинг белгиланган тартибда сақланишини ва муддати келганда идора архивига топширилишини таъминлайди. 18. Ўзига бириктирилган худудда (учаскада) ги фуқароларнинг пенсия ва ижтимоий нафақалар тайинлаш тўғрисидаги электрон маълумотлар базасини тўғри юритилишини ва сақланишини таъминлайди. 19. Ички мехнат тартиби қоидаларига амал қилган холда бошқа функцияларни амалга оширади ва ўз иш фаолиятида Пенсия ва нафақаларни тайинлаш гуруҳи раҳбарига бўйсунади.


Россияда президентни битта узоқ муддатга сайлаш таклиф этилмоқда\n17:44 / 22.08.2017\nРоссия президенти ваколатларини узоқроқ бўлса-да битта муддат билан чеклаш керак, деган фикр илгари сурилмоқда. Россия либерал-демократик партияси етакчиси Владимир Жириновский РИА Новостига шу ҳақда баёнот берган.\nАйни вақтда, РФ сайлов қонунчилигига кўра, мамлакат фуқароси президент лавозимини 6 йилдан қаторасига икки муддат эгаллай олмайди.\n"Биз Конституцияга қатъий меъёрни киритишни кўп марта таклиф қилдик – президент лавозимини фақат бир марта эгаллаш. Майли, у 5 йил, 6 ёки 7 йил бўлсин, аммо фақат бир марта", — деган Жириновский.\n"Олти йилдан икки муддат – бу жуда ҳам кўп, яна, бир сайловни ўтказиб юборгач, бу лавозимга учинчи ва тўртинчи маротаба қайтиш имконияти ҳам мавжуд", — дея қайд этган сиёсатчи.\nМаълумки, Жириновский 2018 йилги президентлик сайловларида яна бир бор кучини синаб кўриши ҳақида аллақачон баёнот берган. У бундан аввал, 1991, 1996, 2000, 2008 ва 2012 йиллардаги президентлик сайловларида ҳам иштирок этган.\nРоссия Жириновский президентлик сайлови


"Biznes tashkil qilish yoki STARTUP" китоби, Shuhrat Suyundik\nУшбу китоб кимлар учун мўлжалланган?!\n- Ҳаётда ўз йўлингизни топа олмаяпсизми?\n- Ўзингизга баҳонгиз пастми?\n- Бир ишда бесамар узоқ ўтириб қолдингизми?\n- Ҳаётда пала-партиш иш қилиш жонингизга тегдими?\n- Ишингизда система етишмаслиги сезиляптими?\n- Дангасалик, бир ишни ярмида ташлаб кетиш одатга айла- на бошладими?\n- Аниқ мақсади йўқларга.\n- Мақсад учун ҳаракатингиз камми, сустми?\n- Мақсадга эришиш учун қандай аниқ ҳаракатлар қилишни билмаяпсизми?\n- Билим етишмаслиги, Устоз етишмаслигидан азият чекаяпсизми?\n- Омадсизлигидан бошқалардан айб қидириб чарчаганлар.\n- Билимсиз ҳам муаммоларни пул билан ҳал қилса бўлади деган хато фикри борларга. Масалан: Оила, меҳр-оқибат, дўстлик, умр йўлдоши ва ҳ.к.\n- Қўрқув ва омадсизлик ваҳимасидан буткул қутулмоқчи бўлганлар.\n- Эркин фикрлашни ўрганмоқчимисиз?\n- Интуициянгиздан фойдалана олмаяпсизми?\n- Кашфиёт қилиш сирларидан воқиф бўлмоқчимисиз?\n- Нолдан(0) бизнес қилмоқчимисиз?\n- Бизнесингиз даромад бермаяптими? Текинга ишлаш жонингизга тегдими?\n- Қандай қилиб бизнесни юқори босқичга - даромад келтирадиган даражага чиқаришни хоҳлайсизми?\nАгар юқоридаги мавзуларнинг учтаси Сизни ўйлантирса, демак китоб айнан Сиз учун ёзилган.\nПАРВОЗ ЗАВҚИ Инсонийликнинг уч хил\nБиржа, валюта биржаси ҳақида\nЎн саккиз минг олам ҳақида........................ 20\nОдам наслини давом эттирувчи генофондлар\nқаердан пайдо бўлган?............................... 21\nИндиго аураси - мовий ранг болалар .......... 23\nКимга ва нима учун пул, товар берилади?.... 25\nШахсий бизнесни бошлаганда четдан\nбериладиган кўмакнинг оқибати.................. 28\nғазабдан қандай қутулиш мумкин?.............. 32\nИнсон - буюк мўъжиза!............................... 33\nАмалга ошмайдиган иш............................... 42\nТуш ҳақида................................................ 44\nМаълумот қабул қилаётганда уни\nқандай тинглаш аҳамиятлими?.................... 44\nМаънавий юксалиш..................................... 47\nТуғилиш ўлимга яратилган имкондир........... 51\nФарзандлар тарбияси................................. 54\nШогирд, кадрлар тайёрлаш......................... 63\nЕттинчи туйғу............................................. 66\nҚийинчиликларни енгиш............................. 69\nИнтуицияни кодлаш усули........................... 72\nБолалар интуициясини мукаммал-\nлаштирадиган машқлар............................... 80\nБизнес йўналишлари................................... 82\nКичик бизнес ва интуиция........................... 88\nИчки моҳият............................................... 93\nОта гени кучлими ёки она гени?................... 94\nФарзанднинг қиз ёки ўғил бўлиши\nкимга боғлиқ.............................................. 94\nҚариндошлар билан қуда-анда бўлиш\nЭр ва хотин орасидаги ёш оралиғи\nқанчага фарқланиши керак?........................ 97\nПулга муҳтож одамга ёрдам бериш керакми?..... 97\nтопармоннинг тутармондан фарқи.................... 98\nСупер хотира................................................. 106\nМақсадни тўғри белгилаш............................... 111\nКоуч сизнинг муваффақият тренерингиз.......... 116\nмадга эришиш йўлида асосий тўсиқ\nбўлувчи хулқимиз ҳақида............................... 118\n21 кунда ҳаётни ўзгартирамиз........................ 122\nМуҳаммад Алидан албатта ўқишингиз\nшарт бўлган етти дарс.................................... 124\nКелажакка саёҳат.......................................... 127\nЭркин фикрлаш.............................................. 130\nКашфиёт қилиш сирлари ва яширин\nқобилятларни юзага чиқариш.......................... 133\nНолдан (0) бизнес ташкил қилиш..................... 138\nИшхонангизга кимларни жалб қилиш ва\nкимлардан узоқроқ юриш, яъни кадрлар\nмасаласи ҳақида............................................. 139


Дунёнинг энг яхши 20 та смартфони маълум қилинди — Sof.uz\nЖАҲОН 5,609,578 2,386,321 348,318\n19.02.2019 12:54 40 Жаҳон\nЭкспертлар сўнгги йилларда сотувга чиқарилган смартфонларнинг 20 та энг яхши моделини аниқлашди. Рейтинг Business Insider нашри сайтида эълон қилинди.\n1-ўринга Хитойнинг OnePlus 6T смартфони лойиқ деб топилди. Мутахассислар унинг дизайни, суратга олиш сифати, Android операцион тизимида иловаларнинг сифатли ишлаши ҳамда қувватли аккумуляторини алоҳида қайд этишди.\n2-ўринни Apple iPhone XR эгаллади. Рейтингдаги 3-поғонани Google Pixel 3 ва Pixel 3 XL смартфонлари ўзаро бўлишиб олишди.\nРўйхатга Samsung моделининг бир нечта смартфони киритилган. Рейтингнинг 4- ва 5-ўринларга Samsung Galaxy Note9 ва iPhone XS ҳамда iPhone XS Max киритилган.\nРейтингда қуйидаги смартфонлар ҳам ўрин олган: LG V40, iPhone X, Samsung Galaxy S9 Plus, iPhone 8 Plus, Samsung Galaxy S9, Huawei Mate 20 Pro, iPhone 8, LG G7, Razer Phone 2, HTC U12+, Galaxy S8 ва S8 Plus, iPhone 7 Plus, Motorola Moto G6, Motorola Moto Z3 смартфонлари ўрин олган.\nШунингдек, мутахассислар BlackBerry Key2 – рўйхатдаги ягона qwerty-тугмачали телефонни (20-ўрин) эътироф этишган.\n23.05 23:39 9461\n25.05 09:11 2214\nБугун, 13:41 1623\n25.05 10:39 1503\nБугун, 12:37 319


Бухорода мева-сабзавот маҳсулотлари экспортида жорий этилган янги тартиблар доирасида сайёр учрашувлар ташкил этилди\nБухорода мева-сабзавот маҳсулотлари экспортида ...\nБожхона органлари бугун нафақат юртимиз чегара божхона постлари орқали мамлакатимизга кириб келаётган ва чиқиб кетаётган товарлар назоратини амалга оширади, шу билан биргаликда экспорт салмоғини юксалтириш мақсадида тадбиркорлик субъектларига амалий ёрдам ҳам бериб келади.\nСўзимизнинг исботи сифатида, биргина Бухоро вилояти божхона бошқармасининг фаолиятига назар ташлайдиган бўлсак, бу ерда экспортёрлар билан бевосита мулоқот йўлга қўйилганлигининг гувоҳи бўлишимиз мумкин. Яқинда ҳам божхона бошқармаси мутасаддилари вилоят ҳудудида фаолият кўрсатувчи экспортёр корхоналарга ташриф буюришди.\nБўлиб ўтган сайёр учрашув давомида тадбиркорларга божхона органларида экспорт салмоғини ошириш мақсадида жорий этилган янги тартиб-қоидалар батафсил тушунтириб ўтилди. Маълумот ўрнида айтиб ўтиш жоизки, Вазирлар Маҳкамасининг 2019 йил 23 февралдаги “Мева-сабзавот маҳсулотларини экспорт қилиш тартиби тўғрисида”ги Низомига кўра, тадбиркорларга бир қанча қулайликлар тақдим этилди. Яъни, мева-сабзавот маҳсулотларини экспорт қилувчи юридик шахслар дастлабки тўловсиз, акредитив очмасдан ҳамда банк кафолатини расмийлаштирмасдан туриб экспорт қилиш имконига эга бўлишди.\nШуниси эътиборлики, бугун мева-сабзавот маҳсулотларининг етиштирилишида хорижий технологиялардан кенг фойдаланилиши натижасида, ҳам вақт, ҳам қўшимча маблағ тежалишига эришилмоқда. Шу куни бўлиб ўтган сайёр ташрифда ҳам божхоначилар иссиқхонада яратилган 3 қаватли ҳимоя тизимидан тортиб, томчилатиб суғориш тизимигача танишилди ва тадбиркорнинг экспорт ва хориждан қўшимча техника олиб келтириш борасидаги саволларига батафсил жавоблар қайтаришди.


Охир замон келдими? | TURONZAMIN\nОхир замон келдими?\nPosted on 01/07/2008 by TURONZAMIN\nЎзбекистон мусулмонлари идораси раисининг ўринбосари Абдулазиз Мансур׃ Гуноҳ ишлар кўпайиб кетса, ундай жойларга жинлар ўрнашиб олади…\nМаълумки, охир замон белгилари бўлган бузғунчи Яъжуж-Маъжужларнинг Шарқдан, бекиниб қолган еридан чиқиши ҳақида айтилади. Ўзбекистон расмий матбуотида олти ойдан бери чиқаётган ғалати мақолалар одамларда ростдан ҳам Яжуж-Мажужлар келиб қолдими деган фикр уйғотмоқда. Ҳукумат қарашини акс эттирадидан през-уз. инфо сайти ҳам тарғиб қилишга ўтган мана бу мақолани ўқиб ўзингиз хулоса чиқаринг.\nВаристон ёнғини ҳақиқат!\nСамарқанд вилояти, Нарпай туманидаги Варистон қишлоғида шу йил ёз-куз ойларида содир бўлган ғалати ёнғинлар ҳақида эшитмаган одам юртимизда қолмади ҳисоб. Ҳақиқатда нима бўлганини билиш, ўқувчиларимизга ўз кўзимиз билан кўрганларимизни ҳикоя қилиб бериш мақсадида яқинда Варистонга бордик.\nИлк эътиборимизни тортган нарса шу бўлдики, бориб ким билан гаплашсак ё бу мавзуда гаплашишни истамайди, ё гапирса ҳам, исмини айтмайди.\n— Ўн беш-йигирма уй ёнди, — деди биринчи учраган йигит. — Обрўйни топинглар, ҳаммасини айтиб беради. Ғалати махлуқни ўлдирган ўша. Жони бобонинг уйидан бошланган ёнғинлар.\n— Қишлоқда биринчи бўлиб менинг уйимда ёнғин чиқди, — деди Жони бобо Эргашев. — Кўрпа-тўшакларимиз, дераза пардалари, шкафдаги кийимлар ёниб кетди. Ўн уч кун гоҳ у, гоҳ бу ердан олов чиқиб турди. Аммо жийданинг остидан махлуқ чиққани ёлғон.\n— Бўлмаса, махлуқ ҳақидаги гап қаердан чиқди? — савол бердик Жони бобога. — Айрим кишилар газетадаги махлуқнинг расмини кўрсатиб «Жони боболар ўлдирган махлуқ мана шунга ўхшар эди», дейишаяпти-ку?\n— Мен отамларга қўшни тураман, — деди Жони бобонинг Зоя исмли қизи. — Бу гаплардан беш-олти ой олдин уйимизга даладан келган бир юмронқозиқ кириб қолган экан. «Бу нима?» деб олиб келиб отамдан сўрадик. «Юмронқозиқ», деди отам. Юмронқозиқ одамларнинг тилида «жиннинг боласи»га айланиб кетди.\nЯнварь ойида юмронқозиқлар ернинг остида, қиш уйқусида бўлади. Ҳарҳолда бошқа жонивор бўлгандир, аммо юмронқозиқ эмас. Шавкат Бердиев ўша кунлари келган газета мухбири билан суҳбатда қиш кунларининг бирида Обрўй Бердиев чақиргани, унинг кўзида даҳшатли қўрқув бўлганини, бирга борганида уйида қамалиб қолган очкўзанга ўхшаш бўйи бир метрча келадиган олачипор махлуқ чиқишга йўл қидириб, деворларда чопиб юрганини, эшикни очганларидан итга ташлангани, ит қочиб кетгани, махлуқ ўзидан сассиқ газ чиқарганини, уни ўлдириб, кўмиб ташлашганини айтган.\nБиз билан исмини айтмай суҳбатлашган яна бир йигит ўша махлуқни кўпчилик кўрганини, ўлдиришганида чақалоққа ўхшаб инграганини айтди.\nЎша кунлари одамлар ғалати ҳодисаларга гувоҳ бўлишганини ҳам сўзлаб беришди. Туни билан авваллари кузатилмаган бойўғлиларнинг тинимсиз сайрашларини, аллақандай махлуқнинг тунлари инграганини эшитишган. Ўша тунлари итлар безовта бўлиб эрталабгача ҳуриб чиқишган.\nЖони бобонинг қайноғаси (хотинининг акаси) Марди ака Нуротадан мулла олиб келиб ўқитганини, шундан сўнг ёнғинлар бир-икки кун тўхтаганини айтди. Афсуски ёнғинлар яна давом этган ва қизиғи, энди «мулла олиб келганидан аччиқланган» жинлар Марди аканинг уйида ҳам ёнғинлар чиқара бошлаган.\nЎзбекистон мусулмонлари идораси раисининг ўринбосари Абдулазиз Мансурга ёрдам сўраб мурожаат қилишганларидан сўнг у киши келиб, ёнғин содир бўлаётган уйларни кўздан кечириб, бир неча дуоларни ўқиб, катта бир идишдаги сувга дам солиб бергач, қишлоқ аҳлини сабрли бўлишга, бу ишлар Аллоҳ таолонинг иродаси эканига иймон келтиришга ва жамоат билан ибодатда бўлиб туришга даъват қилиб кетибдилар.\n— Шундан кейин бизнинг уйимизда ёнғин тинди, — дейди момо. — Қайтиб бирор марта ёнғин бўлмади.\nАммо дам солинган сувнинг кучи икки ҳафтага етди. Икки ҳафта ўтгач, бошқа уйларда яна ёнғинлар давом этаверди. Одамлар на Абдулазиз Мансурнинг, на фолбиннинг айтганини қилдилар. Яъни, садақа ёки қурбонлик ҳам қилмадилар.\nЁнғинлар тўхтамади. Вилоят ёнғинга қарши кураш бошқармаси қишлоқда ўт ўчирувчиларнинг навбатчилигини ташкил қилди. Ички хизмат ходимлари туну-кун қишлоқда бўлдилар. Аммо ёнғин уларга ҳам панд берарди. Уйлар ёнарди. Одамлар яна Жони бобога ёпишди. Бобонинг невараси Хуршид кимникига борса ўша уйда ёнғин бошланаётган эмиш. Момо невараси орқали ёнғинни бошқа хонадонларга «жўнатиб», ўзлари тинч ўтирган эмиш. Аввалига шунга кўпчилик ишонди. Ҳатто одамларм бир-бириникига чиқмай ҳам қўйишди. Кейин Хуршид келмаса ҳам уйлар ёниб кетавергач, бу гап нотўғрилигига ўзлари ҳам ишонишди.\nЭнг кўп ёнғин Марди аканикида бўлди.\n— Ҳар куни етти-саккиз мартадан олов ўчиришимизга тўғри келди, — дейди Марди ака. — Болаларни ҳар-ҳар жойга қоровул қилиб қўяман, ўзим ҳам ҳушёр тураман. Аммо кутилмаган жойдан олов чиқиб кетаверди. Михда илинган элак устидаги латта ёнганига нима дейсиз? Кийим-кечак, арпа-буҚдой ёнди, қуруқ нарсалар майли, ҳўл нарсалар ҳам ёниб кетди! Уйнинг томи бутунлай ёниб кетди. Бир куни ўн марталаб ёнғин бўлди.\nЭнг кўп зарар кўрган ҳам Марди ака, унинг хонадони бўлди. Хонадон оловлар боис азадор бўлди. Марди аканинг ўн беш ёшли невараси тутзорга бузоқларини боғлаб келишга борганда кийимларига ловуллаб ўт кетди…\n«Энди қишлоқдан бировнинг боласини ўлдирмагунча жинлар тинчимас эмиш!»\nКўпчиликнинг тилидан тушмай юрган ана шу гап амалга ошди. Уламолар огоҳлантирган, фолбинлар айтган гап ўнгидан келди. Биров ишонди, биров ишонмади, аммо ёнғинлар шу билан тинчиди. Ёнғинлар тўхтади!\nАна шу ўринда Ўзбекистон мусулмонлари идораси раисининг ўринбосари Абдулазиз Мансурнинг шу хусусда бизга айтган фикрлари билан танишинг:\n— Бисмиллаҳир Роҳманир Роҳийм! Ҳақиқатдан ҳам бу воқеа анча шов-шувга сабаб бўлди ва бу хусусда биздан ҳам ҳамма жойда сўрашаяпти. Имкониятдан фойдаланиб, Варистонга ташрифимиз ва бу хусусдаги фикрларим, хулосаларим ҳақида батафсил сўзлаб берай. Менга шу воқеалар хусусида айтишиб, ёрдам сўраб мурожаат қилишди. Мен жинлар, уларнинг амаллари борасидаги Қуръон оятлари, ҳадислар ва уламоларимиз ёзиб қолдирган сўзларни ўқиб, бундай ҳолларда ўғиладиган дуоларни ўргандим. Керакли китобларни ҳам ўзим билан олдим ва Самарқанддаги уламолар ҳамроҳлигида Варистонга бордим. Ҳақиқатдан ҳам ўндан зиёд уй ёнган экан. Ёнғинларнинг ғайритабиий эканига, ҳақиқатдан бу иш жинларнинг иши эканига далиллар кўп. Аввало ёнғинни келтириб чиқариши мумкин бўлган газ, электр токи каби табиий омиллар йўқ. Биров қасддан қилган деган фикрга ҳам бормайсиз, чунки, ёнғинлар ҳамма ҳушёр бўлиб турган, ёнғинни пойлаб турган жой ва вақтларда содир бўлаётган эди.\nМен қишлоқ аҳлига бўлаётган воқеалар сабабини англаганимча тушунтиришга ҳаракат қилдим. Айтиб қўяй, мен ҳали у ерда кесилган жийда ҳақида ҳам, ўлдирилган махлуқ ҳақида ҳам эшитмаган эдим. Қаердаки Аллоҳ таолодан, ибодатлардан узоқлашилса, гуноҳ ишлар кўпайиб кетса ундай жойларга жинлар ўрнашиб олишини, у жойларни жинлар манзил-макон тутишларини айтдим. Аллоҳ таолога қайтиш кераклигини, гуноҳлардан тавба қилиб, ибодатларни зиёда қилиш кераклигини тавсия қилдим. Иккинчи сабаб — жинлар манзил тутган жойларга ҳурматсизлик қилиш, уларнинг тинчини бузиш, халақит бериш бўлиши мумкинлигини айтдим. Ана шунда йиқитилган жийда дарахтлари ҳақида ўзлари айтиб беришди. Учинчи сабаб — одамлар турли махлуқлар кўринишидаги жинларнинг болаларини бу каламуш ёки илон, ёки чаён деб ўйлаб ўлдириб қўйишлари бўлиши мумкин», дегандим, одамларнинг ўзлари бир-бирига «Ана, сен ўлдирувдинг, сен ўлдирувдинг, ўлдирмагин девдим-ку?» деб бир махлуқ чиққанини, жуда ғайритабиий махлуқ бўлганини, булар уни ўлдириб кўмиб юборишганини айтиб беришди. Шунда тушундимки, эски жийдалар йиқитилганда у ерга макон қурган жинларнинг болалари чиқиб қочган, одамлар эса уларни уриб ўлдиришган ва кўмиб юборишган. «Янаям ўйлашимча, бу ерда тўпланиб қолган жинлар мусулмон жинлар бўлса керак, ўлган боласининг қасосига болаларингни ўлдирмаётганига шукур қилинглар, тавба-тазарру қилинглар, хайру-эҳсон қилинглар. Жинлардан ҳам кечирим сўранглар, шоядки, жинлар ҳам, Аллоҳ таоло ҳам кечириб ҳаммаси яхши бўлиб кетса», дедим. Кейин варистонликларга китобни кўрсатиб «Рози бўлсанглар мана шу китобда кўрсатилган муолажани қиламиз», дедим. Рози бўлишгач, ҳамроҳлик қилган уламолар билан азият чекаётган хонадонларнинг ҳар бирига кириб, жинларга қарши дуоларни ўқиб чиқдик. Ўша китобдаги тавсияга биноан икки юз литрлик идишдаги сувга дам солиб дуо ўқидик ва ҳаммалари тенг бўлиб олиб, уйларига сепишларини тавсия қилдик. Қайта-қайта жамоат бўлиб ибодат қилишларини тайинлаб қайтдик.\nИкки ҳафта ёнғинлар тўхтаганини айтишди. Кейин келишиб, яна у ер-бу ердан ёнғинлар чиқа бошлаганини айтишди. Аммо Рамазон ойи бошланиб қолган эди. Қолаверса, бундай ҳодисалар билан бевосита шуғулланадиган фавқулодда ҳодисалар вазирлиги борлигини, уларга мурожаат қилишларини айтдим. Агар улар диний ишлар идорасига мурожаат қилишса, идора жинларни ўқийдиган мутахассис уламоларни юборишини айтдим. Яна бир бора ҳаммалари ибодат қилиб, покиза, озода юришса вақт ўтиши билан бу ҳодиса ўз-ўзидан ҳам тинчиб кетишини айтдим. Кейин бу масала билан ҳеч ким қайта мурожаат қилмади. Тинчиб кетди шекилли, деб юргандим. Мана, сиздан у ерда бир бегуноҳ қиз боланинг фожеали ҳалок бўлганини эшитиб изтиробга тушдим. Демак, одамлар тавсиямизга амал қилишмапти, жинлар бирибир қасос олишибди.\nБундай ҳодисалар ер юзида содир бўлиб турадиган ҳодисалардан. Ким жинларнинг борлигига ишонмаса иймондан айрилиб қолади. Жинлар бор махлуқотлар. Жинлар тўғрисида жуда кўп оятлар бор. Алоҳида бир сура борки, номи ҳам «Жин» сураси. Пайғамбаримиз Қуръон ўқиётганида жинлар келиб эшитишади ва Пайғамбаримиз саллоллоҳи алайҳи вассалламнинг гувоҳлигида мусулмон бўлишади. «Ар-Роҳман» сурасида эса Аллоҳ таоло жинлар ва одамларга бевосита қайта-қайта мурожаат қилади. Жинлар борлиги ҳақиқат. Жинларга кенг имкониятлар берилмагани ҳам ҳақиқат. Масалан, уларга одамларни бесабаб ўлдиришга, кўнгилларига келган ишни қилишга ҳақ-ҳуқуқ берилмаган. Улар заиф мавжудотлар сирасига киради. Аммо уларга баъзи бир имтиёзлар берилганки, улар хоҳлаган шаклга, қиёфага кира олади. Жинлар бемалол от, эшак, ит, илон, чаён ва хоҳлашса ҳашоротлар шаклига ҳам кира оладилар. Ўша шаклда эканликларида одамлар билмай ўлдириб қўйсалар жинлар албатта қасос олишади. Шунинг учун кўрган нарсасини ўлдириб юборавериш яхши эмас. Ҳадисларда бундай махлуқлар ҳовлингизга кириб қолганда ҳам ҳайдаб чиқариш кераклиги, аммо ўлдирмаслик кераклиги айтилган.\nХулоса қилиб айтадиган бўлсак, Варистондаги ҳодиса жинларнинг иши бўлгани ва Аллоҳ таолодан узоқлашган одамлардан жинлар қасос олганликлари аниқ. Бир қизнинг ўлими билан жинлар тинчибди. Аммо бу нарса ўша қишлоқдагиларга ҳам, бошқаларга ҳам катта ибрат бўлиши керак. Ибодатларини зиёда қилишлари шарт.\nИбодат вақти бўлиб қолди. Аммо Марди ака қишлоқда ҳеч ким намоз ўқимаслигини, масжид ҳам беркитиб қўйилгани, ҳозир масжидда намоз ўқиш тақиқланганини айтди. Ажабландик. Аср намозини эса Варистонга қўшни Нишоваддин қишлоғи масжидида ўқидик.\n— Нега шундай билмайман-у, аммо бу қишлоқнинг аввалги номи «Кофирқишлоқ», — дейди Нишоваддин қишлоғидаги «Оқ ота» масжиди имоми Эркин Жумаев. — Одамларини ҳам «Фалочи кофир», «Писмадончи кофир», деб кофир қўшимчаси билан чақиришади. Қишлоқнинг одамлари умуман намоз ўқимайди. Жума намозига у қишлоқдан бир киши ҳам келмайди. Гуноҳ ишлардан тийилмайди. Шунча гапдан кейин ҳам кўзлари очилмади. Яқингинада саксонга кирган бирлари юбилей қилди. Чорпояларда ўтириб олган ёшлари биздан анча катта бўлган отахонлар қийқиришиб ароқ ичиб ўтиришибди. Биттаси ўғлини намоздан қандай қайтарганини фахр билан айтиб бераяпти. «Ҳали ўттиз иккига кирдинг, яна йигирма саккиз йил бор намоз ўқишингга. Олтмишдан кейин ўқийверасан», деб қайтарган эмиш. «У намоз ўқиса мен ароқ ичишни бас қилишим керак-да», деб қаҳ-қаҳ уради. Ана сизга фалсафа!\nЯна бир гап, Варистонда биз суҳбатлашган кишиларнинг ҳаммасининг охирги сўзлари бир хил бўлди: «Мана, уйларни қарз-ҳавола қилиб таъмирлаб олдик. Ўтирибмиз охирги кийимлар билан. Кийим-кечак йўқ, кўрпа-тўшак йўқ. Биров бир сўм берай демайди. Ҳеч кимдан нажот йўқ. Сизлар ёзгандан кейин бирор ёрдам бўладими?»\n«Биз бор-йўғи бир қаламкаш бўлсак, сўраганларингизни зиёда қилиб берадиган Аллоҳ таолодан сўрасаларингиз бўлмайдими?» дегимиз келди, аммо бефойдалигини англаб, индамадик.\n1989 йил «Фан ва турмуш» журналида таниқли тарихчи олим Турғун Файзиев ўзининг ҳовлисида 99 кун давомида худди ана шундай ғайритабиий ёнғинлар давом этганлиги тўғрисида мақола эълон қилган. Демак, Варистондагига ўхшаган сирли ёнғинлар биринчи марта бўлаётгани йўқ экан. Ким билади, балки охиргиси ҳам эмасдир?\nХулоса шуки, Варистондаги ёнғинлар жинларнинг иши ва улар тинчи бузилгани учун, уларга зиён етказилгани учун қасос олишган. Бу нарса барчамизга ибрат бўлиши, ҳаммамиз огоҳ бўлишимиз, тоза, покиза юришимиз, ибодатларимизни зиёда қилишимиз лозим.\nБиз мақола юзасидан сиз, азиз муштарийларнинг, тегишли идора вакилларининг фикрларини кутамиз ва сизларни мунозарага чорлаймиз.\n« Сиёсий латифа Ризо Обид׃ “Ўзбекистон” меҳмонхонаси неча қават?” »


Ўзбекистонда «Спутник V» вакцинасининг биринчи партияси ишлаб чиқарилди. Дастлабки босқичда вакцина учун хом ашё Россиядан олиб келинади - Daryo\n17:33, 30.07.2021 13060\nЎзбекистонда «Спутник V» вакцинасининг биринчи партияси ишлаб чиқарилди. Биринчи босқичда вакцина учун хом ашёлар Россиядан олиб келинади. Бу ҳақда Давлат бош санитария врачи Баҳодир Юсупалиев «Ўзбекистон 24» телеканалига берган интервьюсида маълум қилди.\nМазкур вакцина Тошкент вилоятининг Олмалиқ шаҳрида жойлашган Jurabek Laboratories корхонасида ишлаб чиқарилган.\n«‘Спутник V’ вакцинасининг биринчи партияси ишлаб чиқарилди. Ушбу партия назорат сифатидан ўтказиш учун Россияда жойлашган Гамалея номидаги Миллий эпидемиология ва микробиология илмий-тадқиқот марказига юборилади. Бу зарурий жараён, у ҳамма ерда қўлланилади. Ҳозирда текширув натижаларини кутяпмиз, сифати тўғри келса, бу вакцинани ишлаб чиқариш амалга оширилади», — дейди Юсупалиев.\nУнинг сўзларига кўра, шунингдек, Хитой томони билан ҳам вакцина ишлаб чиқариш жараёнини ташкиллаштириш ишлари олиб борилмоқда.\n«Хитойлик ҳамкасбларимиз Jurabek Laboratories корхонасида ташкиллаштирилган ишлаб чиқариш шароитларидан тўлиқ қониқиш ҳосил қилган», — дея таъкидлайди Давлат бош санитария врачи.\nЭслатиб ўтамиз, май ойида Россиянинг «Спутник V» вакцинасини Ўзбекистонда ишлаб чиқаришни йўлга қўйиш бўйича келишувга эришилгани маълум қилинган эди. Ўзбекистон томони бундай таклиф билан 2020 йилнинг декабридаёқ чиққан ва ишлаб чиқариш майдончаси сифатида Tashkent Pharma Park ҳудудини таклиф қилган эди.\nРоссия Хавфсизлик кенгаши котиби ўринбосари Рашид Нургалиев 26 июль куни «Российская газета»га берган интервьюсида Ўзбекистон яқин орада Россиянинг «Спутник V» вакцинасини ишлаб чиқаришни йўлга қўйишни режалаштираётганини маълум қилганди. Ўзбекистон дори воситаси ишлаб чиқариладиган ҳудудни ҳам танлаганини ҳам айтганди.\nМавзуга доир: Ўзбекистонда август ойидан коронавирусга қарши ўзбек-хитой вакцинасини ишлаб чиқариш бошланади\n22:16, 02.09.2021 166520\n07:33, 05.09.2021 120071\n08:00, 14.09.2021 122063\n11:37 Бугун 1330\nЎзбекистонда сўнгги суткада 590 кишида коронавирус, 112 кишида пневмония аниқланиб, 7 нафар бемор вафот этди\n11:16 Бугун 3687\nБухорода божхона инспектори хизмати эвазига 400 доллар олаётганида қўлга олинди\n10:56 Бугун 6988\nЗўравонми ёки жабрдийда? Тақдир зарбаларидан қочиб қутулолмаган поп қироли — Майкл Жексоннинг фожиали тақдири\n10:36 Бугун 11090\nЎзбекистон халқ артисти Шуҳрат Эргашев 76 ёшида вафот этди\n07:11, 17.09.2021 85376\n18:02, 16.09.2021 85010\n16:55, 16.09.2021 61580\n09:52, 17.09.2021 59508


7 йил аввал 1274 siyrat.uz\nПайғамбар алайҳиссалом қурайшларнинг катта карвони Шомга кетганини билардилар. Карвон орқага қайтаётганидан хабар топиб, саҳобаларни сафарга отлантирдилар: «Карвоннинг йўлини тўсиб чиқинглар. Аллоҳ бу карвонни сизларга марҳамат қилиши мумкин». Баъзилар дарров йўл ҳозирлигини кўрди, баъзи бировлар Расулуллоҳ бари бир улар билан урушмайдилар, деган ўйда ўз юмушлари билан машғул бўлавердилар. Сарвари олам от-уловини шайлаганларни ёнларига олиб, боқи-беғамларни кутмасдан йўлга тушдилар. У кишининг ўрнига Мадинада Абдуллоҳ ибн Умму Мактум қолди. Рамазон ойининг учинчи куни уч юз ўн уч киши Қурайш мушриклари етказган озору кулфатлар учун ўч олгани юриш қилди. Уларнинг икки юз қирқдан кўпроғи ансорлардан, қолгани муҳожирлар бўлиб, ихтиёрларидаги иккита от билан етмиш туяни галма-галдан минишарди. Байроқни Мусъаб ибн Умайр Ал-Абдари кўтариб олган эди. Абу Суфён Пайғамбар алайҳиссалом карвоннинг йўлини тўсиб чиққанларини эшитиб, дарров Маккага одам жўнатди. Бу гапдан хабар топган қизиққон қурайшлар ўз карвонини асраш учун (Абу Лаҳаб ибн Абдул Мутталибдан бошқа ҳамма) йўлга отланди. Абу Лаҳаб ўз ўрнига Осс ибн Ҳишом ибн Муғирани жўнатди.\nИмом Бухорийнинг ривоят қилишича, Саъд ибн Муоз ҳижратдан кейин Каъба зиёратига борган пайтида Умайя ибн Халафга: «Мусулмонлар сени қандай бўлмасин ўлдирмоқчилигини Расулуллоҳдан эшитдим», деди. «Улар мени қаерда ўлдиришаркан?» деб сўрабди Умайя. Саъд: «Бунисини билмадим», дебди. Бу гапдан қаттиқ ваҳимага тушган Умайя Маккадан бир қадам ҳам ташқарига чиқмасликка қасам ичди. Бироқ Абу Жаҳлнинг танаю-дашномларига чидолмай кўпчилик билан карвонни қўриқлагани боришга мажбур бўлди. У шаҳар ташқарисига чиқса ҳам, ҳеч нарсага аралашмай, бирон кимса билан тўқнашмай қайтишга қарор қилди. Бироқ Аллоҳ таолонинг иродаси унинг истагидан устун келди. Умайянинг хоҳиш-иродасига зид ҳолда ажал уни Бадрга судраб келди.\nҚурайш оқсоқолларидан кўплари битта карвон учун мусулмонлар билан урушишни истамас, бироқ кўпдан ажраб қолишнинг ҳам иложи йўқ эди. Чўрию-қуллар олдинда мусулмонларни ҳажв қилувчи қўшиқларни айтиб боришар, орқада от, туяларга минган мушриклар дабдабаю-асъаса солиб келишарди. Уларнинг бу ҳолати Анфол сурасининг 48-оятида аниқ баён этилган: «Вақтики келиб, шайтон уларга ўз амалларини яхши кўрсатиб, сизларни ҳеч ким енголмайди, мен сизларнинг мададкорингизман, деди. Икки қўшин тўқнашган пайтда эса шайтон орқасига қочди ва қўлимдан ҳеч нарса келмайди, сизларга яширин нарсаларни кўриб турибман, мен чиндан ҳам Аллоҳдан қўрқяпман, унинг овози (жуда ҳам) ваҳималидир», деди. Эсли-ҳушли одамлар ибрат олишлари учун Парвардигор Ҳашр сурасининг 16-оятида шайтоннинг қилмишларини мисол келтиради: «Мунофиқлар шайтонга ўхшайди. Пайти келганда шайтон инсонга, кофир бўл, деди. Инсон кофирлик кўчасига киргач, мен ростдан ҳам ҳеч нарсага арзимайман. Мен барча оламларнинг парвардигори Аллоҳдан жуда ҳам қўрқаман, деди».\nАбу Суфёнга ёрдамга отланганларнинг сони тўққиз юз эллик киши бўлиб, етти юзи туяда, икки юз эллик киши отлиқ эди. Мушрикларнинг бу ҳатти-ҳаракатларидан бехабар Пайғамбар алайҳиссалом ўз қўшинларини кўздан кечириб, жангга яроқсиз, нимжон, касалвандларини Мадинага қайтариб юбордилар. Икки кишини карвондан хабар олиб келишга жўнатдилар. Улар Мадинадан ўттиз-қирқ мил олисдаги Ракҳо деган жойга етиб келишганда мушрикларнинг катта қўшини жангга отлангани, уларнинг эрта-индин Бадр деган жойга етиб келажаги маълум бўлди.\nРасулуллоҳ ўз саркардаларини йиғиб: «Парвардигор менга ё карвон, ё Қурайш аскари билан учрашишни ҳавола этди. Бу икки ишдан қай бирини танлашни хоҳлайсизлар», дедилар. Маслаҳат чоғида баъзи бировларнинг ўлжага эга бўлиш учун карвонни қўлга киритишдан бошқа нияти йўқлиги маълум бўлди, баъзилар эса ғазотга отланганидан бехабар қолиб, пухтароқ тайёргарлик кўриб келишмаганидан афсусланишди. Уларнинг гапи Анфол сурасининг 7-оятида баён этилган фикрга мос келади: «Пайти келганда Аллоҳ сизларни икки гуруҳдан бири билан учрашишингизга рухсат берган эди. Сизлар кучсизлар билан учрашишни ихтиёр этдинглар». Миқдод ибн Асвод ўрнидан туриб: «Эй Расулуллоҳ, Аллоҳ нимани буюрса, шуни қилинг. Худо ҳақи, биз Мусо алайҳиссаломга: «Сен парвардигоринг билан бирга бориб урушавер, биз бу ерда кутиб турамиз» (Моида сурасининг 24-оятида), деган бани Исроилга ўхшаб муомала қилмаймиз. Биз сиз билан бирга ғазотга борамиз. Агар бизни Баркулғамодга бошласангиз ҳам, ҳеч иккиланмай бораверамиз», деди. Расулуллоҳ унга миннатдорчилик билдириб, ансорларнинг фикрини сўрадилар. Ақаба байъатида улар Пайғамбар алайҳиссаломни ҳимоя қилишга сўз беришган бўлса-да, у киши билан бирга жангга киришлари айтилмаган эди. Авс қабиласининг оқсоқоли Саъд ибн Муоз «Эй Расулуллоҳ, биз сизнинг пайғамбарлигингизга ишониб иймон келтирдик. Худо нимани буюрса, шуни қилинг, биз гап-сўзсиз сизга эргашамиз. Агар манави Қизил денгизга киришни буюрсангиз, сўзсиз бажо келтирамиз. Агар эртага сиз ғаним билан юзма-юз келсангиз, биз ёнингизда бўламиз, бизнинг қанчалик сабр-қаноатли, бардошли эканимизни ана ўшанда кўрасиз. Худо хоҳласа, бизлардан рози бўлсангиз, ажаб эмас, Худога таваккал қилиб йўлингизда давом этаверинг», деди. Бу гапдан Расулуллоҳнинг юзлари нурланиб кетди. «Сизларга хушхабар айтиб қўяй, мен мушрикларнинг жасадларини кўргандек бўляпман», дедилар. Бу гапдан мусулмонлар қонли тўқнашув бўлиши муқарарлигини ҳис этишди.\nАбу Суфён пою пиёда мусулмонларнинг қатъият билан бостириб келаётганини эшитгач, шартта йўлини ўзгартириб, денгиз соҳили билан қочиб қолди ҳамда қурайшларга хат ёзиб вазиятни батафсил тушунтиргач, орқага қайтишларини тавсия этди. Лекин Абу Жаҳл унинг гапига қулоқ солмай, Бадрга бориб уч кун туриб, туяларни сўйиб, роса майхўрлик қилиб ва арабларга ўзимизни танитиб ўла-ўлгунча бизлардан ҳайиқадиган қилмагунимизча бу ердан кетмаймиз, дея қасам ичди. Ахнас ибн Шарийқ иттифоқдоши Зуҳро аймоғига Худо мол-жонингизни асраганига шукрона айтиб, тезроқ кетинглар, дея маслаҳат берди. Унинг гапи билан бани Зуҳро, бани Адий аймоқлари Бадр урушида қатнашишмади. Абу Жаҳлнинг одамлари Бадр водийсининг Мадинадан олисдаги тупроғи ўйнаб ётган жойига келиб тушди. Пайғамбар алайҳиссалом бошчилигидаги мусулмонлар ҳам Бадрга етиб келгач, Али ибн Абу Толиб билан Зубайр ибн Аввом вазиятни ўрганиб келгани жўнатилди. Улар мушрикларнинг сув ташийдиганларидан икки кишини тутиб келишди. Бу чоғда Расулуллоҳ, намоз ўқиётган эдилар. Али билан Зубайр асирларни ўртага олиб сўроқ қила бошлашди. «Биз бор-йўғи сув ташувчилармиз, кўп нарсалардан хабаримиз йўқ, дейишди улар. Сўроқ қилувчилар асирларнинг гапига ишонмай ура кетишди. Улар биз сув ташувчи эмас, Абу Суфённинг хизматкорларимиз, дейишганидан кейингина қўйиб юборишди.\nБу орада ибодатларини тугатган Расулуллоҳ: «Ажаб, улар ростини айтганда тутиб олиб урдинглар, ёлғон гапирганда қўйиб юбординглар. Булар Қурайшнинг хизматкорларидан эканлиги шундоққина кўриниб турибди-ку», дедилар ва мушриклар қўшини қаерга тушганини сўрадилар. Асирлар мушрик аскарлари жойлашган ерни аниқ айтиб беришди. Расулуллоҳ улар кунига нечта туя ейишаётгани билан қизиқдилар. «Баъзи кунлари, тўққизта, баъзан ўнта», дея жавоб беришди асирлар. «Демак, уларнинг сони тўққиз юз билан минг ўртасида экан", дея хулоса чиқардилар. Яна оқсоқоллардан кимлар келганини суриштирдилар. Асирлардан уларнинг номларини эшитгач, саҳобаларга: «Макка сизларга қарши ўз жигарпораларини ташлабди», дедилар. Мусулмонлар жойидан қўзғалиб, Мадина яқинидаги сувсиз, шўрхок ерга кўчишди. Уларни ташналик қийнай бошлади, кўплари жунуб, таҳоратсиз бўлиб қолди, пайт пойлаб турган шайтон дарров васваса қилишга тушди: «Мушриклар сувсизликдан тинка-мадорингиз қуриб, йўлингизни эплаб юролмайдиган аҳволга тушишингизни кутиб туришибди. Кейин шўрингизни қуритиб, бошингизга ит кунини солишади».\nАгар Ҳақ таоло ўз фазлу марҳаматини намоён этмаса, чиндан ҳам баъзи одамларнинг иродаси бўшашиб кетиши ҳеч гап эмасди. Кутилмаганда ҳавога булут чиқиб, шу қадар қаттиқ ёмғир ёғдики, жилғалар тўлиб-тошиб кетди. Одамлар идишларини, чуқурларни сувга тўлғизиб олишди, чанг-тўзон босилиб, юриш осонлашди. Мушриклар учун эса ёмғир катта ташвиш келтирди, улар турган ер ботқоққа айланиб, на уловда. на яёв юриш мумкин бўлмай қолди. Аллоҳ Анфол сурасининг 11-оятида мусулмонларга кўрсатган марҳамати ҳақида бундай дейди: «Сизларни поклаш, шайтон васвасасини даф этиш, қалбингизни сокин, қадамингизни бақувват қилиш учун Аллоҳ булутдан ёмғир ёғдириб берди». Парвардигор мусулмонларга далда бериш учун жанг майдонида уларга мушрикларнинг сонини камайтириб кўрсатди. Аллоҳ таолонинг ҳукми бажо келтирилиши бу воқеаларнинг давомида аён бўлди. Анфол сурасининг 43 − 44-оятларида бу хусусда шундай дейилади: «Вақтики келиб Аллоҳ тушингизда уларни сизга камайтириб кўрсатди, агар кўпайтириб кўрсатса, қўрқиб кетардингиз ва шубҳасиз, ўртангизда низо чиқарди, лекин Худонинг ўзи асради, у кўнгилдаги (сир-асрорларни) яхши билгувчидир. Аллоҳ бўладиган ишни бўлдириш учун уларни сизларга озгина қилиб кўрсатди. Сизларни ҳам уларга камайтириб кўрсатди. Ҳамма нарса Аллоҳнинг даргоҳига қайтажак».\nМусулмонлар қароргоҳини ўзгартириб, катта сув бўйига келиб жойлашишди. Ансорлардан Ҳубоб ибн Мунзир бениҳоя тадбирли, ҳарбий салоҳияти ўткир киши эди. У Пайғамбар алайҳиссаломдан: «Эй, Расулуллоҳ, бу ерга Аллоҳнинг амрига биноан келдикми ё сизнинг хоҳишинг биланми?» деб сўради. Пайғамбар алайҳиссалом қўшинни ўз хоҳиш-иродалари билан кўчирганларини айтдилар. «Ундай бўлса, мушрикларга яқин жойга кўчиб ўтайлик, бу ер жанг қилишга ноқулай. Мушрикларнинг шундоққина биқинида катта кўл бор, биз шу ерга жойлашиб, мешларни сувга тўлдириб олганимиздан кейин ён-веримиздаги ҳамма қудуқларни кўмиб ташлайлик. Ҳали жангга кириб улгурмай сувсизликдан мушриклар адойи тамом бўлишади». Ҳубобнинг фикри маъқулланиб, унинг кўрсатмаси бўйича иш қилинди. Жанговар тайёргарлик тугагач, Авс қабиласининг оқсоқоли Саъд ибн Муоз «Эй Расулуллоҳ, биз сиз учун алоҳида чодир тикиб, уловингизни шай қилиб қўяйлик. Агар Аллоҳ бизга нусрат ато этиб, ғалаба қозонсак, нур устига нур, борди-ю, душман устун келса, сиз дарров орқага қайтиб кетишингиз керак. Сизни биздан ортиқ суйиб, итоат этадиган қанча одам Мадинада қолди. Уларнинг ҳам ғазотда қатнашиш истаги бор эди. Бироқ бу сафар сизнинг ғазавот ниятида отланганингиздан бехабар қолишди, бор-йўғи карвонни қўлга киритиш учун кетдилар, деб ўйлашди. Бу одамлар ҳар қандай шароитда сиз учун кўксини қалқон қилишга тайёр, улар саодатга эришиши учун ҳам сиз омон бўлишингиз керак», деди. Бу фикр кўпчиликка маъқул келиб, катта тепалик устига чодир тикилди. Мусулмонлар саф чекиб, жанговар ҳолга келгач, Расулуллоҳ зарур кўрсатмаларни бердилар ва худога мурожаат қилиб, дуога қўл очдилар: «Яратган эгам, Қурайш халқи сенга такаббурлик ва бўйни йўғонлик қилиб, юборган пайғамбарингни ёлғончига чиқармоқда. Менга ваъда қилган ёрдамингни дариғ тутма, бизларга нусрат ато эт!» Бу дуога қўшилган мусулмонлар қалбларида бир мунавварлик туйдилар, душман ҳар қанча қудратли, сони ҳар қанча кўп бўлмасин, барибир, ғолиб келишларига ишонч уйғонди. Бу ҳар қандай жангнинг ҳал қилувчи омили эди.\nБу орада мушриклар орасида ихтилоф чиқиб, жангга кириш-кирмаслик ҳақида тортиша бошлашди. Утба ибн Робиъа урушишдан қайтариб, мусулмонлар томонидан ўлдирилган Амр ибн Ҳазрамийнинг товонини ва мусодара қилинган молларни ўз ёнидан тўлашини айтди. Абу Жаҳл уни қўрқоқликда айблаб, маломатлар ёғдирди. «Худо ҳақи, Муҳаммад билан урушиб, тақдирда нима борлигини кўрмагунча қайтиб кетмайман», деди у такаббурлик билан. Жанг олдидан Асвад ибн Абдуласад: «Қасам ичиб айтаманки, мусулмонларнинг қўлидан сув ичаман. Бу йўлда ўлсам ҳам, розиман», деди. Бироқ ниятига етолмади. Жанг бошланиши биланоқ Ҳамза уни яралаб, оёғини чопиб ташлади. Жоҳил Асвад қасамини бажариш учун эмаклаб бориб, ўзини ҳовузга ташлади, Ҳамза унинг бошини танасидан жудо қилди. Расулуллоҳ мусулмонларга сабр-матонат, довюраклик тиладилар. «Жангда чидамли бўлган одамни Аллоҳ ғам-қайғудан халос этади», дедилар у киши.\nУруш ўша пайтнинг таомилига биноан яккама-якка олишув билан бошланди. Мушриклардан Утба ибн Робиъа, унинг биродари Шайба ҳамда ўғли Валидлар майдонга тушишди. Ансорлардан чиққан кишиларни кўрган мушриклар: «Биз сизлар билан урушмаймиз, қурайшликлардан чиқишсин», дея чувуллашди. Пайғамбар алайҳиссалом Убайда ибн Ҳорис ибн Абдумутталиб, Ҳамза ибн Абдумутталиб ва Али ибн Абу Толибни олдинга чиқардилар. Ҳамза билан Али ўз рақибларини енгдилар, бироқ Убайда билан Утба иккаласи яраланди. Ҳамза билан Али ёрдамга келиб, Утбани ўлдиришди ва ярадор Убайдани Расулуллоҳнинг чодирига олиб келишди. Пайғамбар алайҳиссалом унинг бошини тиззаларига қўйиб, шаҳидлик даражасига етгани билан башорат бердилар. Убайда Абу Толибнинг: «Муҳаммадни асраймиз, атрофида жон чекиб, унинг учун ёр, дўсту хонумондан воз кечиб», деган шеърини эслади ҳамда ўзининг мана шундай шарафга эришганидан мамнун бўлди.\nМубораза тугагач, ҳар икки томон сафларни жанговар ҳолга келтира бошлади. Пайғамбар алайҳиссалом одамларни оралаб, қўлларида кичкина таёқча билан худди намоздагидек сафларни текисладилар. Олдинга чиқиб кетган Савод исмли мужоҳиднинг қорнига туртиб, тўғри тур, дедилар. Савод: «Эй Расулуллоҳ, сиз бекордан бекорга мени урдингиз, сиздан ўчимни оламан», деди. Расулуллоҳ рози бўлиб, қоринларини очиб турдилар. Савод сарвари оламни қаттиқ қучоқлаб, қоринларидан ўпди, у кишининг ажабланганларини кўриб: «Ўлим билан юзма-юз келиб турибмиз, умримнинг сўнгги дақиқаларида сизни қучоқлаб бир роҳат қилмоқчи бўлдим», деди. Расулуллоҳ унга эзгу тилаклар тилаб дуо қилдилар. Шундан кейин мужоҳидларга: «Менинг буйруғимсиз ҳужумга ўтманглар. Душман ҳужум қилса, ўқ билан қайтаринглар, улар қилич яланғочлаб келмагунча, сизлар бостириб борманглар», деб тайинладилар ва жангда сабрли, довюрак бўлишга чақирдилар. Шундан кейин биродарлари Абу Бакр билан чодирга қайтиб, худога муножот қилдилар: «Эй парвардигор, берган ваъданг билан кафолатингни амалга оширгайсан. Агар мўминларнинг ҳалокатини истасанг, ер юзида сенга ибодат қилгувчи одам қолмайди». Абу Бакр у кишининг кўнглини кўтариб: «Худо, албатта, ваъдасида туради», деди.\nБунга жавобан Расулуллоҳ Қамар сурасининг 46-оятини ўқидилар: «Мушриклар тўдаси мағлуб бўлиб орқага чекинади». Расулуллоҳ мана шу ишонч билан мужоҳидларни руҳлантириш учун ташқарига чиқиб: «Худонинг номи билан қасам ичаманки, бугун кимки мушрикларга қарши сабр ва матонат билан жанг қилса, Аллоҳ унга жаннат ато этади. Кимки бир мушрикни ўлдирса, унинг энгил-боши билан қуролини ўлжа олади», дея хитоб қилдилар. « Жуда яхши гап экан-ку, — деди Умайр ибн Хумом. — Жаннатга тушишим учун мушриклар билан жанг қилиб шаҳид бўлишимгина қолган экан. Нега бу қулай имкониятни орқага суриб ўтирибман», дея еб турган хурмосини ташлаб жангга кириб кетди. Душманлар билан шердек олишиб шаҳид бўлди. Жанг роса авжига чиққанда Парвардигори олам мусулмонларнинг кўнглига далда бериб, руҳини кўтариш учун кўкдан фаришталарни туширди. Жанг бирон соат давом этгач, мушриклар мағлуб бўлиб, бетартиб қоча бошлашди. Мусулмонлар уларни қувиб, қиличдан ўтказишди, бир қисмини асир олишди. Бу жангда мушриклар етмиш нафар одамидан айрилди, етмиштаси асирга тушди. Пайғамбар алайҳиссалом жангдан қайта туриб, Маккада жуда кўп озор берган Уқба ибн Абу Муайд билан Назр ибн Ҳорисни қатл этдилар. Шундан кейин ўликларни Бадрдаги чуқурларга кўмишни буюрдилар. У кишининг амрига биноан хоҳ мушрик бўлсин, хоҳ мусулмон − жасадлар, албатта, дафн этиларди. Чуқурга биринчи бўлиб Абу Ҳузайфанинг отаси ташланди. Унинг ранги бўзариб, ғалати бўлиб кетди. «Отангга ачиняпсанми?» деб сўрадилар Пайғамбар алайҳиссалом. «Йўқ, — деди Абу Ҳузайфа. — Лекин отам ақлли, мулойим, меҳрибон одам эди. Ҳамиша Аллоҳдан у кишини Ислом динига ҳидоят этишни сўрардим. Афсуски, насиб этмади. Отамнинг иймонсиз кетганига ичим ачияпти». Расулуллоҳ унга тасалли бериб, ҳақига дуо қилдилар.\nШундан кейин мушрикларнинг жасадлари кўмилган жойга келиб, ҳай фалончи, ҳай писмадончи, дея марҳумларни номма-ном чақирдилар-да: «Ислом динини қабул қилмаганингиз учун афсусланяпсизларми? Биз Роббимизнинг ваъдаси ростлигига ишондик, сизлар ҳам ўз Роббингизнинг ваъдаси чинлигига амин бўлдингизми?» «Эй Расулуллоҳ, жонсиз жасадлар гапингизни эшитармиди?» деди ҳайратга тушиб Умар. «Улар сизлардан кўра яхшироқ эшитишади», дедилар Пайғамбар алайҳиссалом. Оиша разияллоҳу анҳодан ривоят қилинишича, Расулуллоҳ мушрикларнинг қабрлари тепасига келиб: «Булар энди даъватимнинг ҳақлигини жуда яхши билишади», деган эканлар. Шунингдек у киши: «Сиз ўликларга ва қабрдагиларга гапингизни эшиттиролмайсиз», деган оятни ўқиганларини, ўлган мушриклар Расулуллоҳнинг даъвати ҳақлигини дўзахга кирганда билажагини айтдилар.\nМуҳаммад алайҳиссалом Мадина халқига хушхабар етказиш учун кун чиқиш томонга Абдуллоҳ ибн Абу Равоҳани, кун ботиш томонга Зайд ибн Ҳорисани юбордилар. Яҳудийлар билан мунофиқлар ҳар хил гап-сўз тарқатиб, мусулмонларнинг кўнглига ғулув солиб юришган эди. Азалий нияти одамларнинг ҳаловатини бузиб, кўнглини ғаш қилиш бўлган муртадларнинг дами ичига тушиб кетди. Хушхабар мадиналиклар Расулуллоҳнинг қизлари бўлмиш Усмоннинг умр йўлдоши Руқайяни дафн этиш пайтида етиб келди. Пайғамбар алайҳиссалом зудлик билан қайтмоқчи бўлган эдилар, бироқ ўлжа олинган моллар тақсимоти устида ихтилоф чиқиб қолди. Ёшлар жангни биз қилдик, ўлжанинг кўпини биз олишимиз керак, дейишди. Қарилар, агар биз қўллаб-қувватламасак, ғалаба қайда эди, ўлжада бизнинг ҳам улушимиз бор, дейишди. Агар олди олинмаса, бу ихтилоф адоват ўтини ёқиб, ўртага низо соларди.\nАллоҳ таоло мусулмонлар ўртасидаги келишмовчиликни бартараф этиш учун Анфол сурасининг биринчи оятини нозил қилди: «Сендан ўлжа ҳақида сўрашади, сен уларга: «Ўлжа яратган билан Пайғамбарга тегишли; агар мўмин бўлсангизлар, Аллоҳга тақво қилинглар, муносабатингизни яхшиланглар, Худога ва Пайғамбарга итоатда бўлинглар, дегин». Шундан кейин мусулмонларнинг қалби Қуръон нури билан нурафшон бўлиб, низога чек қўйилди, аҳиллик қарор топди, ўлжани худонинг ҳукмига биноан тақсимлаб беришни Расулуллоҳга топширишди. Пайғамбар алайҳиссалом пиёдаларга бир хил, суворийларга бошқача улуш ажратдилар. Маълум сабаблар билан жангда қатнашмаганларни ҳам бенасиб қўймадилар. Булар Расулуллоҳнинг ўринларида Мадинада қолган Абу Лубоба Ансорий, Амр ибн Авф қабиласига халифа бўлиб қолган Ҳорис ибн Ҳотаб, Равҳо деган жойда қўшиндан қолиб кетган Ҳорис ибн Симма билан Хаввот ибн Жубайр, душман томонига вазиятни ўргангани жўнатилган Талҳа ибн Убайдуллоҳ билан Саид ибн Зайд, касал рафиқасининг тепасида қолган Усмон ибн Аффон, Кубо ва Олия аҳолисига бошчилик қилиш учун қолдирилган Осим ибн Адийлар эди. Шунингдек жангда шаҳид кетган ўн тўрт кишининг оиласига ҳам тегишли улуш ажратилди. Урушнинг аввалида яраланган Убайда ибн Ҳорис ибн Абдулмутталиб ҳам ўз насибасини олган бўлса-да, фойдаланиш насиб этмади. У мусулмонлар Бадрдан қайтишаётганда оламдан ўтди. Расулуллоҳ Мадинага яқинлашганларида ёш қизалоқлар қўшиқ айтиб у кишининг истиқболига чиқишди.\nРасулуллоҳ тўлин ойдек нур сочиб\nЧиқиб келди Санийятул-Вадоъдан.\nШукр айтмоқ лозим бизга ҳар лаҳза,\nБирон кимса қўл узмасин дуодан.\nМусулмоннинг шамчироғи бу динни\nОлиб келди Расул бизга Худодан.\nАсирлар ҳақида кенгашиш


“Ko`chmas mulk savdo xizmati” МЧЖ томонидан ташкил этилган очиқ аукцион савдога Ўзбекистон Республикаси ТИФ Миллий банки қошидаги “НБУ Бунёдкор Инвест” МЧЖнинг 2020 йил 30 январдаги 144-буюртманомасига асосан қуйидаги кўчмас мулк қўйилмоқда:\n1. Сирдарё вилояти, Ширин туманида жойлашган, умумий майдони 5891 кв.метр, қурилиш ости майдони 879,8 кв.метр, 7 та литердан иборат бўлган 1 қаватли Ширин деҳқон бозори мажмуаси. Бошланғич баҳоси – 2 515 783 000 сўм.\n2. Фарғона вилояти, Қўштепа туманида жойлашган, умумий майдони 14300 кв.метр, қурилиш ости майдони 2494,2 кв.метр, савдо расталари, автотураргоҳ 7 та литердан иборат, 1 қаватли “Қўштепа деҳқон бозори” мажмуаси. Бошланғич баҳоси – 5 094 643 884 сўм.\n3. Тошкент вилояти, Янгийўл туманида жойлашган, умумий майдони 21500 кв.метр, қурилиш ости майдони 3303,53 кв.метр, 6 та литердан иборат, 2 қаватли Ихтисослашган Янгийўл деҳқон бозори мажмуаси. Бошланғич баҳоси – 5 737 565 780 сўм.\n4. Тошкент вилояти, Пискент туманида жойлашган, умумий майдони 1,1453 га, қурилиш ости майдони 2982,43 кв.метр, 8 та литердан иборат, 2 қаватли Пискент деҳқон бозори мажмуаси. Бошланғич баҳоси – 7 409 427 000,0 сўм.\nАукцион савдо 2020 йил 4 февраль куни соат 11.00 да Тошкент шаҳри, Мирзо Улуғбек тумани, Ҳамид Олимжон кўчаси, 13-а уйда бўлиб ўтади. Аукцион савдода иштирок этиш учун аризалар расмий иш кунлари соат 10.00 дан 16.00 гача қабул қилинади (13.00 дан 14.00 гача тушлик). Аризаларни қабул қилиш аукцион ўтказилиши белгиланган кундан бир иш куни олдин соат 18.00 да тўхтатилади.\nЮқоридаги мулк 2020 йил 4 февраль куни сотилмаган тақдирда такрорий савдо 2020 йил 7, 12 февраль кунлари соат 11.00 да бўлиб ўтади. Аризаларни қабул қилиш аукцион ўтказилиши белгиланган кундан бир иш куни олдин соат 18.00 да тўхтатилади.


Тил ва дилдаги сўз\nЧорраҳада машина кутиб турар эдим. Кўп ўтмай мен кутган йўналишдаги такси келди. Унга чиқиб, орқа ўриндиқдан жой олдим. Машинадаги йўловчи уч аёл диққатимни тортди, улар бир-бирлари билан имо-ишоралар ёрдамида гаплашишар эди.\nҲа, улар соқов эдилар. Лекин юз-кўзларидан бахтиёр эканликларини сезиш қийин эмасди. Наздимда, улар кўчаларнинг кундан-кунга чирой очиб бораётганлиги тўғрисида суҳбат қуришарди. Кўнглим чуқур ўйга чўмди ва беихтиёр телефонда, машинада, қўйингки, ён-атрофимизда овозини баланд қилиб, бемаъни сўзлар билан, эшитсанг этинг жимирлайдиган хунук сўзларни айтиб, бақир-чақир қиладиган одамлар кўз ўнгимдан бир-бир ўтди.\nЎйлаб кўринг-а, Аллоҳ берган буюк неъматлардан бири - тил, забони борлигига шукр қилиб, яхши зикрлар қилиш ўрнига маънисиз сўзлар билан кўпчиликнинг дилини оғритаётган кимсалар борлигидан афсусланиб кетаман.\nТили бузуқ кимсалар юқоридаги каби заиф аёллардан ибрат олсалар жуда яхши бўлар эди.


01:38 / 09.01.2018\n2017 йил натижаларига кўра Венесуэлада инфляция 2616 фоизга етди. Бундай маълумотни Венесуэла мухолифати назоратида бўлган миллий ассамблеянинг молия қўмитаси маълум қилди.\n“Декабрда нарх-наво 85 фоизга ошди, умумий инфляция эса 2616 фоизга етди”, деб айтган қўмита аъзоси Рафаэл Гусман. Унинг таъкидлашича, Венесуэла гиперинфляция кузатилаётган дунёдаги ягона давлат бўлди.\nҚўмитанинг яна бир аъзоси Хосе Герранинг прогнозига кўра, 2018 йилда Венесуэла гиперинфляция суръатлари тезлашишига дуч келиши мумкин.\n“Агар парламент чақириқлари эътиборга олинмаса, 2018 йилда 14 минг фоизлик гиперинфляцияга келамиз. Бирор нарса сотиб олиш учун ресурслар бўлмайди, халқ эса 30 млн кишини боқиш учун етарлича маблағи бўлмаган ҳукуматга боғлиқ бўлади”, деб айтган Герра.\nГерранинг айтишича, 2017 йил декабрда нархлар 85 фоизга ошган ва бу Лотин Америкасининг барча давлатларида йиғилиб қолган умумий инфляциядан кўпроқдир. “Гиперинфляцияга ҳукуматни молиялаштиришни давом эттириш учун Венесуэла марказий банки томондан пуллар босилиши сабаб бўлди”, деб айтган депутат.\n2017 йилда президент Николас Мадуро бошчилигидаги ҳукумат 5 марта мамлакатдаги энг минимал иш ҳақини оширган. Жорий йил 1 январидан у 177,5 минг боливардан 248,5 минг боливаргача оширилган. Давлат курси бўйича 1 доллар 10 боливар туради, бироқ қора бозорда доллар учун 111 минг боливар сўралмоқда.\nОхирги йиллар давомида Венесуэла жадал инфляция ва миллий валюта қадрсизланиши билан кечаётган ўткир ижтимоий-иқтисодий инқирозни бошдан кечирмоқда. Халқаро валюта жамғармасида мамлакатда 2018 йилда нарх-наво ўсиши 2349 фоизни ташкил қилиши тахмин қилинмоқда.


Ўзбекистон 01:46 / 27.05.2020 11411\nМонополияга қарши курашиш қўмитаси «Ўзбекнефтегаз» АЖ томонидан маҳаллий нефтни қайта ишлаб чиқарувчи корхоналарни қўллаб-қувватлаш мақсадида бензин маҳсулоти импортига акциз солиғини 5 фоиздан 20 фоизга ошириш юзасидан билдирилган таклифига муносабат билдирди. Қўмитанинг қайд этишича, импорт бензин учун акциз солиғининг оширилиши етарлича иқтисодий асослантирилмаган, шу сабабли бу иш мақсадга мувофиқ эмас\n“Маълумки, нефть маҳсулотлари учун акциз солиғи деярли барча давлатларда қўлланилади. Акциз солиғи – бу мамлакат ичида ишлаб чиқариладиган ва импортдан келтириладиган, одатда аниқ рўйҳатини белгилаган ҳолда, товарларга нисбатан тўланиладиган билвосита солиқ ҳисобланади.\nШу билан бирга, акциз солиғини ҳар ҳил даражада белгилаш тажрибаси Белоруссия ва Қозоғистонда кузатилди. Бунда, истеъмочилар учун нархни ошишига йўл қўймаслик ва аксинча арзонлаштириш, ёки тадбиркорлик субъектларига тенг шароит яратиш нуқтаи назардан амалга оширилган. Масалан, Белоруссияда 28 февралдан 31 декабрга қадар маҳаллий бензин ишлаб чиқарувчилар томонидан ишлаб чиқарилган бензинни реализация қилганда, акциз солиғи тўловчиларига 0,25 коэффициент миқдорида имтиёз қўлланилиши белгиланган. Яъни, истеъмолчилар манфаатлари устуворлигини таъминлаган ҳолда маҳаллий ишлаб чиқарувчиларни қўллаб-қувватлаш масадида импорт бензиннинг акцизини кўтармасдан, балки маҳаллий бензин учун акциз солиғига имтиёз қўлланилган.\nШунингдек, Қозоғистонда бозорда бензин дефицитини олдинин олиш, ижтимоий аҳамиятга эга бўлган бензин нархини арзон ушаш мақсадида аввал импорт бензин учун акциз солиғи маҳаллий бензинга нисбатан деярли уч баравар кам бўлган. Лекин, 2018 йилдан бошлаб бозор иштирокчиларига тенг шароит яратиш мақсадида акциз миқдори тенглаштирилди.\n2020 йилга қадар «Ўзбекнефтегаз» АЖнинг нефтни қайта ишлаш корхоналарида бир қатор имтиёз ва преференциялар қўлланиб келинган. Масалан, Ўзбекистон Республикаси Президентининг 2017 йил 14 ноябрдаги ПҚ-3386-сон қарори билан берилган шарт-шароитлар шунинг жумласидандир”, дейилади расмий муносабатда.\nМонополияга қарши курашиш қўмитаси таъкидлашича, айни пайтда Ўзбекистонда нефть маҳсулотларини ишлаб чиқариш, импорт қилиш ва сотиш бўйича тадбиркорлик субъектларга тенг шароитлар яратилган. Монопол корхона ҳисобланган Бухоро ва Фарғона нефтни қайта ишлаш заводлари 2020 йилнинг май ойидан нархни шакллантириш бўйича қўлланиб келинган чекловлардан озод этилган. Эндиликда нархлар биржа савдоларида талаб ва таклифдан келиб чиқиб шакллана бошлаган.\nҚўмита «Ўзбекнефтегаз» АЖ томонидан импорт нефт маҳсулотларининг акциз солиғини оширилиши бўйича Энергетика вазирлигига киритилган таклиф етарлича иқтисодий асослантирилмаган ҳамда соғлом рақобат муҳитининг таъминланиши ва истеъмолчилар манфаатларини кўзлаган ҳолда акциз солиғини оширилиш мақсадга мувофиқ эмас деб ҳисоблайди.\n“Шуни таъкидлаш жоизки, маҳсулотни импортига акциз солиғини белгилаш масаласи Ўзбекистон Республикаси Инвестициялар ва ташқи савдо вазирлиги ҳузуридаги тариф ва нотариф тартибга солиш Кенгаши томонидан кўриб чиқилиши лозим. Кенгаш мазкур масалани кўриб чиққан тақдирда, Қўмита юқоридаги позицияси билан иштирок этади ва ҳимоя қилади”, дейилади қўмитаси матбуот хизмати томонидан эълон қилинган хабарда.\nАввалроқ Kun.uz мухбирига берган интервьюсида «Ўзбекнефтгаз» АЖ бошқаруви раиси ўринбосари Улуғбек Ашуров нима учун компания томонидан бензин импортига акциз ставкасини 4 бараварга оширишни таклиф қилинаётганига изоҳ бераркан, бундан пандемия шароитида маҳаллий ишлаб чиқарувчиларни ҳимоялаш ва хориждан нефть маҳсулотларини хомашё кўринишида олиб келиб, тайёр маҳсулотни Ўзбекистоннинг ўзида ишлаб чиқаришни рағбатлантириш кўзда тутилганини айтган эди.\nШунингдек, Инвестициялар ва ташқи савдо вазирлиги ҳузуридаги Тариф ва нотариф тартибга солиш бўйича кенгаш импорт қилинадиган тайёр нефть маҳсулотларига (АИ-80, АИ-91 ва АИ-92) қўйилган акциз солиғини уч баравар оширишни таклиф қилган.


OzodDayjest: Қамчиқда тадбиркордан пора сўраган нозир қамалди\n19 ноябр 2019, Тошкент вақти: 18:34\nНаманганда ИИБ инспектори пора устида ушланди. Парламент “Ахборот-кутубхона фаолияти тўғрисида”ги қонун ижросидан мамнун эмас. Ўзбекистоннинг турли вилоятларидаги судлар ўхшаш ишлар бўйича фарқли ҳукмлар чиқармоқда. Жорий ҳафта матбуот шу каби воқеалар ҳақида хабар берди.\nТадбиркордан пора олган ИИБ инспектори озодликдан маҳрум этилди\nНаманган вилояти ички ишлар бошқармаси Йўл-патрул хизмати инспектори қонуний фаолият юритаётган тадбиркорлардан товламачилик билан пора талаб қилди. (“Ҳуқуқ”, 22 июнь). Қамчиқ довонидаги Хонобод халқаро ўтказиш пунктида навбатчилик қилаётган инспектор Тошкентдан 3 та “Исузу” юк машинасида кийим-кечак олиб келаётган тадбиркорларни текширган. Юклар ҳужжати жойида бўлишига қарамай, ИИБ нозири ҳар бир машина учун 1000 доллардан пора талаб қилган, акс ҳолда жиноий иш очиш билан таҳдид қилган. Ноилож қолган тадбиркорлар манзилга – Қўқонга етиб олгач, пулни етказишга рози бўлишган ва бу орада ИИБ ходимининг тамагирлиги ҳақида ҳуқуқ идораларига хабар беришган. Исми ошкро этилмаган порахўр нозир жиноят устида қўлга олинган ва озодликдан маҳрум этилган.\nПарламент китоб таъминоти бўйича бир қатор камчиликларни аниқлади\nОлий Мажлис Қонунчилик палатаси вилоятларда “Ахборот-кутубхона фаолияти тўғрисида”ги қонун ижросини ўрганди ва бир қатор камчиликларни аниқлади (“Ҳуррият”, 21 июнь). Жумладан, ҳудудларда бадиий, маърифий, илмий-оммабоп адабиётларни чоп этиш, таълим муассасаларини улар билан таъминлаш, жаҳон адабиёти намуналарини таржима қилиш ишлари пухта ташкил этилмаган. Шунингдек, китобларни вилоятларга арзон нархда етказиш ва электрон китоб тизими ҳам яхши йўлга қўйилмаган. Қолаверса, ҳали-ҳануз қишлоқ туманларида аксарият мактабларда интернет фаолияти сифатли йўлга қўйилмаган. Парламент таълим муассасаларидаги ахборот-кутубхона муассасалари фаолиятини тубдан кўриб чиқишни тавсия этган.\nСуднинг ғалати ҳукми: Самарқандда бошқа, водийда бошқа қонун амал қиладими?\nЖиноятларни тўғри малакалашда судлар томонидан хатоларга йўл қўйилиши оқибатида ватандошларниниг бурни қонамоқда (“XXI аср”, 22 июнь). Жиноят ишлари бўйича Фарғона шаҳри суди ана шундай ғалати ҳукмлардан бирини чиқарган. Бир неча нафар олғир Ўзбекистонга айланма йўллар орқали енгил машиналар олиб кириб, уларни сохта ҳужжатлар орқали бир неча ўнлаб фуқарога сотган. Аммо ҳужжатлар сохталиги ҳатто давлат нотариусларида шубҳа уйғотмаган. Ватандошлар ҳам машиналар ҳужжати сохта эканидан бехабар уларни сотиб олган. Аммо кейинроқ машиналар ноқонуний йўллар билан келтирилгани аниқланган. Жиноят ишлари бўйича Фарғона шаҳри суди машиналарни жиноят қуроли деб малакалаб, жиноятдан мутлақо бехабар ҳолда уларни сотиб олган ватандошлардан автоуловларни тортиб олиб, давлат фойдасига мусодара қилган. Ҳолбуки, худди шундай иш бўйича Самарқанд ва Қашқадарё вилояти судлари айбдорларга тегишли жазо тайинлаб, ўзи билмаган ҳолда ноқонуний йўл билан келтирилган автоулов сотиб олган ватандошларга машиналарни қайтариб берган. “Давлат битта, қонун ҳам бир, аммо суд қарорлари нега турлича?! Ҳақли саволга ҳамон жавоб йўқ”, деб ёзади газета.


НДПИ талабаси Қозоғистонда бўлиб ўтган халқаро фестивальда иштирок этиб қайтди- Kruz.uz\nНДПИ талабаси Қозоғистонда бўлиб ўтган халқаро фестивальда иштирок этиб қайтди\n14:53, 03.09.2018 1111 0 Жамият\nАжиниёз номидаги Нукус давлат педагогика институти мусиқий таълим йўналиши 3-курс талабаси Айбек Жамалов Қозоғистон Республикасида бўлиб ўтган «Буюк дашт эли» мавзусидаги халқаро этнофестивальда иштирок этиб қайтди.\nЭтнофестиваль шу йилнинг 3-5 август кунлари Олмота ва Павлодар шаҳарларида бўлиб ўтди. Унда қардош туркий тилли 8 давлатдан санъат усталари, ёш ҳаваскорлар иштирок этди.\nЎзбекистон ва Қорақалпоғистон Республикаларидан юртдошимиз, Нукус давлат педагогика институти талабаси Айбекнинг ҳам иштирок этиб, халқимиз санъати, маданиятини дунё халқлари орасида намойиш этиб қайтганлиги ҳам биз учун фаҳр ҳисобланади.\n– Этнофестивальга шахсан Қозоғистон Республикаси Президенти номидан таклифнома келганлиги мени қувончга бўлади, – дейди Айбек. – Фестиваль юқори даражада ташкил этилди. Қардош халқлар маданияти ва санъати билан яқиндан танишибгина қолмай, халқимизнинг шу йўналишдаги энг яхши намуналарини маҳорат билан ижро этишга ҳаракат қилдим. Кўп дўстлар орттирдим.\nАйбек Жамалов этнофестивальда қорақалпоқ халқининг «Болмаса» ва бошқа да қўшиқ ва наволарини аламойнақ дуторида ижро этиб, шу билан бирга, қардош қозоқ халқининг наволарини домбира асбобида юқори даражада ижро этди.\nМаълумот учун таъкидлаш жоиз, Нукус давлат педагогика институти талабаси Айбек Жамалов 2014 ва 2016 йилларда Қозоғистон Республикасининг Олмота шаҳрида ўтказилган «Жас ақиндар сайиси» халқаро танловида 1- ва 3-ўрин ғолиби бўлган. Шунингдек, 2017 йил Олмота шаҳрида ўтказилган «Ақиндар» халқаро танловида иштирок этиб, 3-ўринни олган. 2017 йил декабрь ойида Нукус шаҳрида ёш ижрочилар ўртасида бўлиб ўтган «Қутлуғ бўлсин янги йил» бахшилар айтишувида 2-ўринни эгаллаган.\nНМПИ матбуот котиби.


Россия ва Япония тинчлик битимига эришиш йўналишидаги музокараларни давом эттиради\nРоссия президенти Владимир Путин ва Япония бош вазири Синдзо Абэ.\nРоссия ва Япония тинчлик битимига эришиш йўналишидаги музокараларни давом эттиради. Бу ҳақда 22 январь куни Москвада ўтган музокаралардан сўнг Россия президенти Владимир Путин ва Япония бош вазири Синдзо Абэ маълум қилди.\n-Биз ташқи ишлар вазирларига бу масалани февралда Мюнхенда ўтадиган хавфсизлик бўйича анжуман доирасида муҳокама қилишга кўрсатма бердик. Бундан ташқари махсус вакилларимизга ҳам тинчлик битимига эришиш жараёнини тезлатишга қаратилган музокаралар ўтказишни топширдик, - деди Синдзо Абэ.\nПутин ҳар икки давлат тинчлик битмини имзолашдан манфаатдор эканини, бироқ бу битим миллий манфаатларга зид келмаслиги ҳамда жамият томонидан қўллаб-қувватланиши зарурлигини айтди.\nЯпония тинчлик битимига эришиш учун Россия иккинчи жаҳон уриши даврида тортиб олинган Курил оролларининг бир қисмини Токиога қайтаришини талаб қилмлоқда.\nБу масаланинг кун тартибига қўйилиши Россияда норозиликларга сабаб бўлди ва кўплаб шаҳарларда намойишлар ўтказилди.\nЎтган йил ноябрида Россия президенти Владимир Путин билан Япония Бош вазири Шинзо Абэ Шикотан ороли ва Ҳабомаи деб аталувчи ороллар гуруҳини қайтариш учун музокараларни жадаллаштиришга келишиб олган эди.